6 Pelakon Popular Hollywood yang Disenarai Hitam

Hollywood dipenuhi dengan ramai pelakon TV dan filem yang berbakat. Namun, bukanlah mudah untuk mereka mengekalkan populariti yang boleh hilang pada bila-bila masa sahaja.

Dari masa ke masa, ada sahaja pelakon popular yang semakin dilupakan dan pelakon baharu yang namanya memuncak naik. Ia adalah lumrah dalam dunia hiburan.

Walau bagaimanapun, sebilangan pelakon mendakwa mereka hilang populariti dan tidak mendapat tawaran berlakon kerana nama mereka di-blacklist di dalam industri Hollywood. Berikut adalah pelakon popular Hollywood yang disenarai hitam.

Asal-usul Hollywood Blacklist yang tidak rasmi ini dikatakan bermula sejak tahun 40-an lagi ketika Amerika dan Kesatuan Soviet di ambang Perang Dingin. Salah seorang bintang terbesar ketika itu yang disenarai hitam ialah pelawak filem bisu iaitu Charlie Chaplin.

Keenganan Chaplin untuk menjawab soalan mengenai pandangan politiknya menyebabkan FBI melabelnya sebagai penyokong parti Komunis dan ia merupakan satu ancaman. Chaplin telah disekat untuk memasuki Amerika dan filemnya diboikot. Ternyata, tuduhan itu tidak benar.

Ketika Chaplin di penghujung hayatnya dan kemelut politik dunia yang semakin reda, barulah penonton Amerika meminatinya semula serta menganggapnya sebagai seorang ikon.

Mel Gibson merupakan bintang besar suatu masa dahulu dan filem popular seperti "Mad Max", "Lethal Weapon" dan "Braveheart" menjadi buktinya. Namun, semuanya berubah selepas beberapa siri kontroversi yang dikaitkan dengan namanya.

Mel dikatakan membuat beberapa kenyataan berbaur anti semitik (perkauman terhadap Yahudi) dan homofobik. Dia juga ditangkap memandu laju dalam keadaan mabuk pada 2006.

Pada tahun 2010 pula, Mel meninggalkan pesanan suara kepada bekas isterinya, Oksana Grigorieva, dengan amaran dan ugutan bunuh. Kontroversi demi kontroversi membuatkan dia disenarai hitam dalam dunia Hollywood.

Namun, filem Hacksaw Ridge (2016) yang diarahkan Mel Gibson menerima enam pencalonan Academy Award termasuklah Pengarah Filem Terbaik.

Rose McGowan popular melalui drama bersiri "Charmed" dan siri filem thriller "Scream". Pelakon cantik dan berbakat ini dijangka akan menjadi nama besar dalam industri Hollywood. Namun, namanya menjadi semakin malap pada penghujung tahun 90-an.

Pada tahun 1997, dia telah dirogol oleh penerbit filem terkenal, Harvey Weinstein. Penerbit itu membayarnya USD 100,000 agar pelakon itu menutup mulut.

Namun, Rose tetap mendedahkan perbuatan Weinstein dan sisi gelap industri Hollywood kepada umum. Ramai lagi mangsa Weinstein tampil selepas itu termasuklah pelakon Ashley Judd.

Disebabkan pendedahan itu, kariernya seperti disekat dan jarang mendapat tawaran lakonan filem besar. Dia percaya ia adalah perbuatan Weinstein yang disegani dalam dunia perfileman.

Pelakon ini menjadi popular melalui beberapa filem serta siri televisyen seperti "Roswell" dan "Grey's Anatomy". Namun, namanya seolah-olah tenggelam terus daripada dunia lakonan.

Menurut produksi yang pernah bekerja dengannya, Katherine adalah seorang yang amat sukar untuk berurusan. Dia sering ponteng, cerewet dan mahukan semua perkhidmatan terbaik.

Ibunya, Nancy Heigl, yang merupakan pengurus kepada Katherine membuatkan lagi keadaan bertambah buruk. Nancy sering memaki kru penggambaran dan kerap merungut. Banyak produksi enggan mengambil Katherine sebagai pelakon mereka.

Bintang filem ini juga pernah menjadi pelakon TV dengan bayaran tertinggi di Hollywood. Namun, Charlie Sheen tidak pernah lari daripada kontroversi sejak mula menceburi bidang ini.

Dia terlibat dalam masalah penyalahgunaan dadah dan alkohol buat jangka waktu yang panjang dan telah beberapa kali dimasukkan ke pusat pemulihan. Dia juga beberapa kali ditahan kerana melakukan keganasan domestik kepada teman wanita dan dua bekas isterinya.

Kedua-dua bekas isterinya yang juga pelakon iaitu Denise Richards dan Brooke Mueller telah memohon arahan sekatan terhadap Charlie Sheen atas tujuan keselamatan. Malah, dia turut mengaku dijangkiti HIV positif dalam satu temubual ekslusif.

Charlie yang merupakan pelakon utama sitkom "Two and a Half Men" dipecat daripada rancangan itu kerana membuat kenyataan negatif terhadap pencipta siri itu. Tabiat Charlie membuatkan ramai yang tidak berani untuk mengambilnya sebagai pelakon.

Pada tahun 90-an dan awal 2000, Brendan Fraser merupakan bintang besar di Hollywood. Namanya melonjak naik melalui filem popular seperti "George of The Jungle" dan "The Mummy". Namun, kariernya yang berada di kemuncak tiba-tiba menjunam jatuh.

Menurut pelakon itu, dia telah disenarai hitam oleh Hollywood berikutan kejadian yang berlaku pada tahun 2003. Fraser mendakwa dia yang ketika itu berada di Beverly Hills Hotel telah diserang secara seksual oleh bekas presiden Persatuan Akhbar Luar Hollywood, Phillip Berk.

Fraser mendakwa Phillip meraba-raba tubuhnya ketika mereka bersalaman tetapi bekas presiden itu menafikannya. Fraser yang turut mengalami krisis peribadi ketika itu cuba untuk berundur seketika daripada populariti.

Semenjak itu, dia sangat jarang mendapat tawaran berlakon. Fraser percaya kejadian itu ada kaitannya dengan pengaruh Phillip Berk dalam dunia perfileman Hollywood.


Ini Sebab Mengapa Dan Bagaimana Kuda Tidur Berdiri

Sememangnya haiwan yang dipanggil dengan nama kuda adalah makhluk yang sangat majestik.

Jika kita bernasib baik dan mempunyai masa, sumber serta peluang untuk menghabiskan masa beberapa hari bersama makhluk ini, maka kita mungkin dapat melihat kuda tidur di tengah hari ketika matahari sedang terik di atas kepala.

Lebih menarik, makhluk tersebut sedang tidur dalam keadaan berdiri. Dalam keadaan mata tertutup, kepala sedikit tertunduk, kuda terbuai ke alam mimpi.

Kelakuan ini telah menarik minat mereka yang membiak kuda dan juga penyelidik yang mengkaji tentang tidur.

Mengapa kuda tidur dalam keadaan berdiri tegak dan bagaimana ia boleh tidur tanpa jatuh?

Secara umum, terdapat dua jenis tidur iaitu tidur gelombang perlahan (SWS) dan tidur REM (juga kadang-kadang disebut tidur paradoks).

Sama seperti kebanyakan mamalia, kuda berbaring untuk tidur yang nyenyak.

Ia biasanya berlaku pada waktu malam, ketika persekitaran gelap dan suhu sejuk. Tidur jenis ini adalah tidur nyenyak iaitu tidur REM.

Otot-otot kuda berehat dan gelombang otak memberikan isyarat untuk kuda berehat sepenuhnya.

Tidur ini boleh berlangsung selama kira-kira 2 hingga 3 jam atau hanya beberapa minit sahaja bergantung kepada kuda dan persekitarannya.

Tidur gelombang perlahan pula adalah apabila adalah ketika gelombang otak lambat (dan biasa).

Walaupun terdapat perkataan "perlahan" dalam jenis tidur ini, ia sebenarnya tidur yang sekejap ataupun seperti "nap".

Kuda-kuda mungkin tidur sebentar untuk mencukupkan kuota tidur yang diperlukan dalam sehari.

Tempoh tidur yang dicadangkan kepada manusia adalah sekitar 6 hingga 8 jam sehari, namun bagi kuda jumlah itu agak rendah sekitar 2 hingga 5 jam sahaja dalam sehari.

Tidur gelombang perlahan oleh kuda ini biasanya berlaku di waktu tengah hari dalam tempoh yang singkat.

Ketika inilah kita dapat melihat kuda tidur dalam keadaan berdiri.

Di alam liar, kuda sentiasa berada dalam keadaan bahaya kerana pemangsa ada di mana-mana.

Berbaring dan tidur, walaupun hanya tidur gelombang perlahan, akan meningkatkan risiko diserang oleh pemangsa.

Malah, hanya beberapa saat sahaja sudah cukup untuk mengubah nasib kuda sama ada hidup atau mati.

Kuda dalam kawanan biasanya tidak tidur pada waktu yang sama.

Jika ada kuda-kuda yang tidur, seekor atau 2 ekor kuda akan berada dalam keadaan sedar untuk mengawasi keadaan jika diserang pemangsa atau bahaya lain.

Dalam kandang, walaupun biasanya tidak terdapat ancaman pemangsa, namun tingkah laku berjaga-jaga oleh haiwan ini berterusan.

Apabila tidur mengambil alih keupayaan pancaindera, otot-otot mengendur dan menjadi longlai.

Berdiri memerlukan usaha aktif dari otot ke seluruh badan, bukan sahaja kaki anda untuk menyokong anda tetapi juga otot seluruh badan untuk memastikan keseimbangan dan tidak terjatuh.

Tetapi badan kuda mempunyai ciri yang membantunya tidur ketika berdiri dengan usaha yang sedikit dikenali sebagai "alat penahan" atau "stay apparatus".

Alat penahan ini adalah sekumpulan otot, tendon dan ligamen di bahagian kaki belakang kuda yang membolehkan haiwan ini terus berdiri tanpa usaha berterusan.

Apabila kuda mula terlelap, ia akan mengaktifkan alat penahan ini dengan membengkokkan salah satu kakinya, sebagai contoh kaki belakang dan kemudian "menguncinya".

3 lagi kaki yang lain memikul berat kuda ketika ia tertidur. Selepas beberapa ketika, kuda tersebut akan mengalihkan berat badannya ke kaki yang lain untuk mengelakkan keletihan.

Kuda bukanlah satu-satunya haiwan yang mempunyai jangka waktu tidur yang pendek dan posisi tidur menegak.

Mamalia lain seperti zirafah, gajah dan unta juga mempunyai alat penahan yang membolehkan tidur dalam keadaan berdiri.

Malah, terdapat banyak spesis burung yang tidur menegak dan dengan sebelah kaki.

Contoh yang paling popular adalah bangau, tetapi banyak burung lain menggunakan mekanisme "bertenggek" yang unik untuk tidur di atas dahan tanpa jatuh.


5 Tanda Anda Mempunyai IQ Yang Rendah

Dalam internet, di kalangan majoriti orang merasakan diri mereka bijak berbahas. Pendapat dan reaksi dikeluarkan sewenang-wenanganya, dipertahankan dengan keras seandainya kita dikritik.

Senang cerita, tidak ada orang bodoh dalam internet - semuanya bijak-bijak belaka. Tetapi dari segi kajian psikologi, terdapat beberapa ciri yang membezakan orang yang bijak dan orang yang tidak mampu berfikir dengan baik. Sifat-sifat ini pula mampu dikenalpasti dengan mudah, asalkan kita mampu menyelami diri.

Berikut adalah lima petanda paling jelas anda mempunyai IQ atau kemampuan berfikir yang rendah.

Kanak-kanak mempunyai satu sifat yang sepatutnya dipupuk sejak kecil iaitu rasa ingin tahu terhadap semua perkara.

Masih ingat tak bagaimana setiap perkara baik kecil atau besar, mampu mengakibatkan kita tertanya-tanya semasa kita kecil? Malangnya, lama-kelamaan usia yang meningkat mengakibatkan kita kurang rasa ingin tahu.

Mungkin disebabkan tekanan hidup serta masa terbatas, kita mula rasa kurang nak ambil 'port' tentang perkara yang kita anggap tidak penting sebaliknya hanya gemar menumpukan kepada perkara yang rutin dan biasa.

Seseorang yang mempunyai IQ rendah tidak lagi berminat untuk tahu perkara baru, enggan bertanya serta cukup berpuas hati dengan apa yang telah diketahui mereka.

Mereka merasakan apa yang mereka tahu sudah memadai dan mencukupi untuk mereka meneruskan hidup.

Salah satu masalah yang sangat ketara di kalangan netizen adalah masalah bagaimana sempitnya pemikiran kita dalam menerima sesuatu perbezaan pandangan yang baru.

Kita gemar berpaut kepada kepercayaan yang telah kita pegang, tanpa mahu sedikitpun cuba melihat sesuatu isu dalam perspektif baru.

Dalam masa yang sama, kesempitan fikiran ini juga menyumbang kepada keegoan seseorang menjadi sukar untuk menerima pendapat yang mencabar pemikiran kita. Kita percaya kita dah tahu semuanya, mereka yang mempertikaikan kita adalah mereka yang tidak tahu.

Ini adalah sifat yang cukup jelas sering berlaku pada seseorang yang mempunyai IQ rendah.

Dia gagal untuk membuka mindanya, sering merasa pandai serta takut untuk dicabar apa yang dia percaya; menghalang dirinya daripada menyerap pandangan yang sepatutnya mencerdikkan dirinya.

Kegalalan mempunyai kemampuan untuk mengenalpasti kelemahan diri, akibat dan kesan hasil kerja tangan kita merupakan ciri ketara seseorang yang lemah berfikir.

Seseorang yang lemah IQ-nya gagal untuk mengetahui perkara yang perlu diperbaiki sama ada melibatkan perangai peribadinya atau hubungannya dengan orang lain, sebaliknya suka untuk terus menuding jari, sekiranya sesuatu isu berlangsung tidak seperti yang dia harapkan.

Ada masanya sesuatu perkara itu cukup mudah diterjemahkan sekiranya kita meletakkan beban ke atas diri kita sendiri, membolehkan kita tahu apa yang patut dielakkan di masa hadapan dan cara memperbaiki apa yang telah rosak.

Orang lemah fikiran pula terus kekal dalam kotak mindanya, enggan untuk menyalahkan secuit pun dirinya malahan akan terus kekal bertindak keras menyerang mereka yang dirasakan bertanggungjawab terhadap nasib buruk menimpa dirinya.

Dalam isu politik khasnya, kita dapat melihat bagaimana ramai netizen mengeluarkan pendapat-pendapat dan permintaan yang ada kalanya tak masuk akal.

Dia mahu itu, dia mahu ini, dia mahu hidup senang, tetapi realitinya semua permintaan itu teramat sukar untuk digapai.

Apa yang sangat menyedihkan, individu-individu seperti ini meletakkan beban tanggungjawab memenuhi fantasi sendiri kepada pihak lain seperti kerajaan, parti politik, ahli politik atau sesiapa saja yang diidolakan mereka; tanpa mahu mengakui perubahan utama perlulah datang dari diri sendiri.

Seorang yang mempunyai fikiran fantasi ini mempunyai satu bentuk impian utopia yang mereka harapkan dapat dibentuk, memberikan mereka lonjakan hidup diharapkan mereka.

Lebih menyedihkan sekiranya apa yang mereka hajati itu gagal atau dikekang perancangannya, individu berfikiran fantasi ini akan mudah naik berang serta kembali kepada sikap menyalahkan orang lain yang dikatakan menjadi punca fantasinya gagal dilaksana.

Semua situasi mempunyai bermacam cara untuk kita melihatnya, tetapi bagi individu berfikiran lemah mereka hanya mampu menelaah sesuatu berdasarkan kepada pegangan hitam atau putih.

Jika dia pilih hitam, yang putih salah. Jika yang dia pegang putih, siapa yang melihatnya hitam dilihat perlu diperbetulkan.Seperti kami sudah tegaskan di atas, perbuatan paling senang dalam memperbaiki kemampuan kita berfikir adalah dengan kembali berpijak di bumi nyata.

Jika realiti yang positif tidak membenarkan kita terlalu mengharapkan fantasi atau menyempitkan fikiran, pemikiran hitam atau putih juga perlulah berpaksikan kepada dunia nyata. Ada berjuta-juta orang di sekeliling kita dalam satu masa yang melihat sesuatu isu dalam berjuta-juta perspektif berbeza, tak serupa kita.

Kemampuan untuk menerima kewujudan berjuta-juta perspektif ini tanpa memaksa orang lain menerima hitam atau putih yang kita suka, merupakan langkah pertama yang patut kita lakukan dalam memperbaiki kemampuan minda kita.

Seseorang yang berdaya fikiran lemah hanya mampu memproses pemikiran hitam putih, keras berpegang bahawa hitam atau putih adalah solusi dan masalah utama tanpa mampu memahami wujud bermacam spektrum kelabu di antara kedua-dua warna.


7 Ladang Ternakan Tenusu dan Haiwan Terbesar di Dunia

Selama berabad-abad, agrikultur telah menjadi salah satu pekerjaan utama bagi manusia ianya kerana membolehkan mereka menghasilkan makanan sepanjang tahun dan sumber lain untuk membuat barang-barang tertentu yang digunakan setiap hari.

Perkembangan ini secara semula jadi membawa kepada konsep pertanian. Lama kelamaan manusia mula sedar bahawa pertanian di ladang membolehkan mereka mengusahakan tanah secara teratur atau memelihara haiwan untuk mendapatkan makanan dan sumber daya dengan lebih mudah.

Hari ini, ladang moden tidak seperti dulu kerana kemajuan industri yang dibuat dan perkembangan teknologi telah mempengaruhi proses pertanian. Oleh itu, tidak menghairankan bahawa beberapa ladang besar telah menjadi struktur mega dalam usaha untuk menghasilkan sbanyak mungkin hasiln sambil menggunakan sumber yang lebih sedikit.

Kali ini, kami ingin kongsikan pula senarai 7 ladang ternakan terbesar di dunia. Jangan terkejut, keluasan ladang dalam ladang ini sangat terbesar sehingga ada yang lebih besar daripada sesebuah negara.

Ladang ini adalah ladang ternakan utama di Australia Barat. Ia beroperasi mulai tahun 1957 dan merupakan tempat percutian yang terkenal sejak tahun 2006 dan mempunyai landasan kapal terbang. Sebahagian dari ladang ini juga pernah dipaparkan dalam filem Australia yang dibintangi oleh Nicole Kidman.

Ladang ini kini dimiliki oleh Indigenous Land Corporation bersama dengan Karunjie Station dan Durack River Station yang berdekatan dimana ketiga-tiga ini meliputi kawasan seluas 3,500,000 ekar.. Ladang ini juga menggunakan "HV8" sebagai jenamanya dan banyak papan tanda ke ladang menggunakan logo HV8.

Davenport Downs adalah ladang ternakan lembu terbesar di Queensland dan ladang keempat terbesar di Australia selepas Anna Creek station, Alexandria Station and Clifton Hills Station. Bersama dengan Springvale Station yang dikendalikan secara agregat dengan Davenport, ladang ini meliputi kawasan seluas 3,700,000 ekar.

Davenport Downs kini dimiliki oleh Paraway Pastoral Company. Syarikat Paraway membeli Davenport pada tahun 2009 dan Springvale yang berdekatan pada tahun 2011.

Ladang yang terletak di bahagian utara Australia ini merupakan sebuah ladang ternakan lembu dan mempunyai keluasan kira-kira 4,000,000 juta ekar. Ladang lembu ini mampu menampung sekitar 55,000 ekor lembu.

Ladang ternakan ini dikendalikan oleh hanya 50 pekerja yang tinggal di ladang ini yang terletak berhampiran dengan Sungai Playford. Ladang ini mempunyai beberapa spesis lembu ternak antaranya Brahman, Belmont dan Charbray.

Ditubuhkan pada tahun 1876 dengan hanya 1,000 ekor lembu pada ketika itu, ladang  ini telah menjadi ladang lembu kedua terbesar di Australia dan di dunia. Ladang ini adalah salah satu ladang pertama yang menggunakan pengangkutan jalan sebagai alat untuk membawa haiwan ternakan selain dari pengangkutan kereta api.

Ia terletak kira-kira 132 kilometer di selatan Birdsville dan 200 kilometer di sebelah barat laut Innamincka. Sejak dahulu lagi, pemilikan ladang ini sudah banyak kali bertukar dan pada akhir November 2018, ladang ini telah dibeli melalui perkongsian oleh Viv Oldfield yang sudah memiliki ladang Pandie Pandie Station yang bersebelahan.

Anna Creek Station merupakan ladang ternakan lembu terbesar dunia dan mempunyai keluasan 5,851,000 ekar dan keluasan Ini lebih dari tujuh kali ukuran ladang terbesar Amerika Syarikat, King Ranch di Texas yang mempunyai keluasan  30,000 ekar. Ladang ini mengalami beberapa tahun yang sukar pada awal dekad 2000-an kerana kemarau yang melanda wilayah Australia dengan teruk.

Ladang ini mampu menampung hingga 16,500 ekor lembu pada musim yang baik. Ladang ini terkenal dengan spesies lembu Santa Gertrudis yang lebih tahan terhadap cuaca panas dan kering. Pemilik baru ladang ini telah menambah semula ladang ini dengan spesis lembu lain dan kini lebih memfokuskan untuk pasaran domestik.

Ladang ini adalah ladang tenusu yang terbesar di dunia ketika pertama kali dibuka pada tahun 2011. Ladang ini dimulakan dengan 40,000 ekor lembu tetapi mengalami kerugian pasaran yang penting pada 2014 kerana tuduhan dibuat bahawa ladang ini menjual lembu yang positif dengan penyakit tuberkulosis lembu.

Ladang tenusu ini terletak di Anhui dan mempunyai keluasan 11,000,000 ekar, kira-kira setengah daripada saiz ladang tenusu di Mudanjiang, China. Ladang ini adalah pelopor dalam pertanian tenusu berskala besar di China dan antara yang pertama menggunakan model perniagaan pertanian tenusu bebas di China untuk memastikan hasil dan kecekapan kos yang lebih tinggi berbanding dengan petani kebun kecil.

Ladang tenusu ini kini memegang gelaran ladang tenusu terbesar di dunia. Kira-kira 100,000 ekor lembu disini membekalkan susu kepada produk tenusu. Perluasan ladang tenusu ini berlaku pada tahun 2015 ketika Rusia melarang produk susu dari EU sebagai tindak balas terhadap krisis Ukraine.

China muncul untuk memenuhi permintaan produk tenusu di pasaran Russia dengan membuka ladang yang berukuran 22,500,000 ekar ini. Ladang ini terletak di Heilongjian dan mampu menghasilkan kira-kira 800 juta liter susu setiap tahun.


Kisah Sedih Individu Paling Pintar Di Dunia - William James Sidis

Pada tahun 1898, lahirnya seorang lelaki yang bakal dinobatkan sebagai individu paling pintar di dunia. Namanya ialah William James Sidis dan dia dianggarkan mempunyai tahap penilaian IQ paling tinggi dalam sejarah.

Ibu bapanya iaitu Boris dan Sarah bukanlah calang-calang orangnya. Bapanya Boris ialah seorang ahli psikologi terkenal manakala ibunya Sarah pula ialah seorang doktor.

Ibu bapa William adalah pendatang daripada Ukraine yang memilih Bandar New York sebagai tempat tinggal baru mereka. Pasangan suami isteri itu begitu teruja dengan kelahiran William.

Mereka mula mendapati bahawa William berbeza berbanding kanak-kanak lain. Pasangan itu membelanjakan banyak wang untuk membeli alat pembelajaran seperti buku dan peta untuk meningkatkan kemahiran anak mereka.

Namun, mereka tidak mengetahui bahawa anak mereka adalah lebih pintar daripada apa yang disangkakan.

Ketika hanya berusia 18 bulan, William James Sidis sudahpun boleh membaca akhbkar The New York Times. Apabila usianya mencecah enam tahun, William boleh bertutur dalam beberapa bahasa termasuk Bahasa Inggeris, Perancis, Jerman, Rusia, Hebrew, Turki dan Armenia.

Malah, William juga mencipta bahasanya sendiri ketika kecil. Dia menggunakan bahasanya itu untuk menulis sajak, novel dan perlembagaan untuk "kerajaan" khayalannya.

Ketika berusia 9 tahun, William juga telah diterima masuk ke dalam salah sebuah universiti terbaik dunia iaitu Harvard University. Namun, universiti itu tidak membenarkannya menghadiri kuliah sehinggalah berusia 11 tahun.

Ketika berusia 11 tahun juga, William memberikan kuliah kepada Kelab Matematik Harvard mengenai topik ruang empat dimensi yang sangat kompleks. Kebanyakan hadirin tidak memahami apa yang diterangkan tetapi bagi mereka yang memahaminya, ia merupakan pelajaran yang bermakna.

Banyak spekulasi telah dibuat selama ini mengenai IQ sebenar William James Sidis. Ini kerana, kebanyakan rekod mengenai ujian IQ William telah hilang ditelan zaman. Sejarawan hari ini terpaksa membuat anggaran mengenai tahap IQ William.

Bagi memudahkan mereka memahaminya, 100 dianggap sebagai purata IQ manakala 70 adalah di bawah standard. Apa-apa markah di atas 130 dianggap sebagai berbakat atau sangat pintar.

Sejarawan menggunakan analisis yang sama untuk tokoh-tokoh hebat terdahulu termasuklah tahap IQ Albert Einstein (160), Leonardo da Vinci (180) dan Isaac Newton (190).

Bagi William James Sidis pula, sejarawan menganggarkan bahawa dia mempunyai IQ sekitar 250-300. Ini adalah jauh lebih tinggi berbanding tokoh-tokoh terkenal yang lain. Kepintaran William adalah sama seperti kepintaran tiga manusia yang mempunyai tahap IQ purata digabungkan.

Walaupun mempunyai kepintaran tinggi, dia bergelut untuk menyesuaikan diri dengan orang ramai yang tidak memahaminya.

Selepas tamat belajar di Harvard University pada usia 16 tahun, William memberitahu wartawan dalam satu temuramah bahawa "Saya mahu menjalani kehidupan sempurna. Kehidupan sempurna adalah hidup dalam pengasingan kerana saya tidak suka bergaul."

Tidak lama selepas tamat belajar, William mengajar matematik di Rice Institute di Houstan, Texas. Namun, ia tidak bertahan lama kerana William kelihatan seperti terpinggir. Mungkin kerana kebanyakan para pelajarnya lebih tua berbandingnya.

William yang sememangnya popular sejak kecil menjadi tajuk kontroversi apabila dia ditahan di Perarakan Sosialis May Day Boston pada tahun 1919. Dia dijatuhkan hukuman penjara 18 bulan atas kesalahan merusuh dan menyerang anggota keselamatan.

Namun, William menafikannya dan ramai percaya dia tidak melakukannya. Selepas menjalani hukumannya, William nekad untuk tinggal dalam pengasingan daripada media dan orang ramai.

Dia melakukan beberapa kerja biasa yang tidak memerlukan kepakarannya. Paling tidak sekalipun, dia pernah bekerja di dalam bidang perakauan di syarikat kecil. Apabila ada rakan sekerja yang mengetahui tentang latar belakangnya sebagai genius, William akan berhenti kerja serta-merta.

Pada suatu tahap, William mendakwa dia mual melihat formula matematik. Dia tidak mahu melakukan kerja yang memerlukannya berfikir. Apa yang ingin dilakukannya adalah melakukan kerja biasa tetapi orang di luar sana tidak berhenti mengganggunya.

Pada tahun 1937, William mendapat perhatian buat terakhir kalinya apabila seorang wartawan The New Yorker menulis artikel tentang kehebatannya. William bertindak menyaman penulis itu kerana melanggar privasinya tetapi hakim menggugurkan kes itu.

Hakim memutuskan bahawa apabila seseorang itu sudah menjadi tokoh masyarakat, dia akan selamanya dikenali orang ramai. William yang kalah dalam kes itu kembali mengasingkan diri dari perhatian umum.

Pada tahun 1944, mayat lelaki paling pintar itu ditemui oleh tuan rumahnya. William James Sidis meninggal dunia akibat pendarahan otak pada usia 46 tahun.

Lelaki yang pernah dinobatkan sebagai individu paling pintar itu meninggalkan dunia dalam keadaan miskin dan hanya bekerja sebagai seorang kerani pejabat. Mungkin, ia adalah apa yang diimpikan oleh William.


5 Filem Yang Berubah 100% Genre Ketika Pertengahan Cerita

Apabila kita menonton satu-satu filem, biasanya dalam kepala kita sudah tergambar apa genre filem tersebut, sama ada sebuah filem romantik, aksi, seram, drama dan sebagainya.

Pengarah filem juga biasanya mengekalkan genre itu sepanjang durasi filem arahannya berjalan, mengekalkan tema filemnya konsisten. Walau bagaimanapun, ada beberapa filem yang mampu mengubah genre pada titik penting filem tersebut - sehinggakan penonton merasa seperti telah menonton dua filem berbeza awalan dan penamatnya.

Berikut adalah lima filem terbaik yang penulis rasakan duduk dalam kedudukan unik, mampu mengubah genre dan tema penceritaan sama ada secara mendadak mahupun tanpa disedari penonton disebabkan oleh pertukaran rentak yang sengaja diperlahankan.

Kami pernah menulis tentang filem ini dalam artikel berkisar kepada watak ibu yang menakutkan, tetapi tahukah anda filem ini juga mempunyai pertukaran genre yang sangat-sangat efektif akibat daripada tragedi yang langsung tidak disangka-sangka menimpa salah satu watak kecil filem ini?

Jangan risau. Kami tidak akan bongkarkan apa yang berlaku dalam filem ini kerana anda perlu menonton filem yang unik, aneh dan agak istimewa ini. 'Hereditary' menceritakan berkenaan seorang wanita yang kematian ibu serta tekanan psikologi yang menimpa keseluruhan keluarganya akibat kehilangan itu.

Permulaan filem ini bermula sebagai sebuah drama biasa di mana semua watak dipaparkan cuba mencari jalan menangani tekanan yang dirasai.

Bagaimanapun selepas satu lagi insiden tragedi menimpa keluarga tersebut - filem ini mula membuka lapisan demi lapisan ceritanya,  berubah menjadi sebuah filem seram yang menakutkan berkait rapat dengan semua watak yang ada.

Bagi mereka yang belum menonton filem klasik Jepun ini - persiapkan diri anda untuk mengharungi filem ini. Adalah lebih baik untuk anda tidak mengetahui apa-apa tentang 'Audition' sebelum menontonnya, walaupun filem ini sudah berusia lebih dua dekad.

Filem ini memaparkan watak seorang lelaki pertengahan umur yang berdepan kesukaran menemui calon isteri, bagi mengisi kekosongan dalam jiwanya. Hidupnya banyak dihabiskan untuk kerja dan waktu lapangnya pula digunakan sebaik mungkin bersama anak tunggalnya.

Walaupun demikian menyedari anak lelakinya itu bakal memulakan hidup sendiri serta telah mula mencari cinta sejati, lelaki pertengahan umur itu pun menjalankan satu ujibakat untuk filem terbitan rakannya yang sebenarnya bertujuan untuk mencari jodoh.

Dari situ dia berkenalan dengan seorang wanita bernama Asami yang berjaya menambat hatinya sebelum kedua-duanya saling berkenalan, mengenal hati budi masing-masing.

Selepas kedua-duanya bersetuju untuk berkahwin, wanita itu menghilangkan diri  menukarkan tema cinta filem ini kepada satu tema cinta yang jauh berbeza daripada sangkaan kita.

Nama Adam Sandler lebih terkenal dengan watak-watak komedi dan ikatan itu terus dibawa beliau, sebagai pelakon utama dalam filem 'Click.' Apatah lagi taktik pemasaran filem ini menjual 'Click' sebagai sebuah filem komedi standard Adam Sandler yang biasa kita lihat.

Bagaimanapun bagi mereka yang menonton filem ini, anda pasti akan terkejut apabila filem yang bermula sebagai kisah komedi ringan akhirnya bertukar menjadi sebuah drama keluarga yang sarat dengan mesej serta penuh tragedi di pertengahan filem.

Dialog filem ini juga yang pada awalnya ringan serta cuba mengundang gelak tawa penonton, akhirnya bertukar nada. Hilai tawa yang sebelum itu boleh kedengaran, digantikan dengan rasa sebak ekoran perubahan nasib yang dialami watak utamanya serta kesemua ahli keluarganya yang meningkat dewasa.

Premis filem ini memang mengarut. Seorang lelaki mempunyai alat kawalan jauh yang berkebolehan untuk mengawal masa dan datang dengan beberapa syarat tertentu. Ini fantasi yang biasa kedengaran dalam kisah-kisah fiksyen popular dunia.

Tetapi pada penamat filem ini, mungkin ramai yang akan mula menyedari fantasi untuk menguasai masa hanya akan memberikan kita lebih banyak kepayahan berbanding hidup seperti biasa.

Kini diklasifikasikan sebagai salah sebuah filem klasik, bagi mereka yang kosong dan kali pertama menonton 'Full Metal Jacket' pasti akan menyangkakan keseluruhan filem ini berkisarkan kepada kisah jatuh bangun pelatih tentera yang baru menjalani latihan.

Apatah lagi setiap setiap adegan dalam babak awal filem ini walaupun digambarkan secara serius, masih jelas tema lucu yang ada. Lakonannya juga bersahaja dan filemnya juga ringan untuk ditonton, membolehkan kita sama-sama bergelak ketawa melihat mereka yang masih mentah - didenda dan dibuli walaupun sudah dewasa.

Walau bagaimanapun filem ini mula berubah menjadi berat selepas salah seorang daripada pelatih melakukan satu tindakan yang luar biasa.

Kemudian sekali lagi 'Full Metal Jacket' selepas lokasinya berubah, bertukar menjadi sebuah filem yang berani membicarakan isu berkaitan moraliti kemanusiaan, membawa kita menelusuri minda setiap rekrut tentera tatkala mereka menerima tugasan masing-masing - yang akhirnya membawa derita kepada mereka.

Pengalaman menonton 'From Dusk Till Dawn' penulis kali pertama, merupakan satu pengalaman yang agak sukar dilupakan. Ini kerana itulah kali pertama penulis tertanya-tanya bagaimana sebuah filem boleh bertukar genrenya pada pertengahan filem.

'From Dusk Till Dawn' bermula sebagai sebuah filem aksi/jenayah menampilkan dua pasangan adik beradik yang merompak sebuah kedai membunuh petugas serta pegawai polis yang cuba memberkas mereka berdua, semasa cuba melarikan diri ke Mexico.

Bagi membolehkan mereka melepasi sempadan , kedua-duanya menculik dan mengugut sebuah keluarga diketuai seorang lelaki yang baru kematian isteri, dipaksa untuk melindungi dan menyembunyikan mereka dalam van keluarga tersebut supaya dipandu merentasi sempadan Mexico.

Apa berlaku selepas itu perlu anda tonton sendiri sekiranya anda belum menontonnya.


7 Kes Jenayah yang Diselesaikan Dengan Cara Pelik

Dunia pada hari ini dipenuhi dengan kes jenayah yang belum selesai. Kekurangan bukti kukuh menyebabkan ramai penjenayah terlepas daripada hukuman. Namun, pihak berkuasa akan cuba sedaya upaya untuk menyelesaikannya sekiranya mempunyai petunjuk baharu.

Walau bagaimanapun, ada sebilangan kes jenayah yang diselesaikan dengan cara yang tidak diduga sama sekali sama ada oleh pihak berkuasa mahupun penjenayah itu sendiri. Berikut adalah beberapa kes jenayah yang diselesaikan dengan cara yang tidak diduga.

Seorang pedofilia yang digelar sebagai Mr. Swirl telah memuat naik lebih daripada 200 gambar tidak senonohnya melakukan perbuatan terkutuk ke atas kanak-kanak lelaki. Lelaki ini hampir mustahil untuk dikesan kerana menggunakan gambar profil yang diubah secara digital.

Namun, seorang saintis komputer Jerman berjaya mengenalpasti wajah Mr. Swirl yang tersebar di internet hanya dengan menggunakan perisian Photoshop. Pihak polis kemudian memuat naik wajah sebenar Mr. Swirl ke dalam internat.

Mr. Swirl atau nama sebenarnya Christopher Neil akhirnya ditahan di Thailand pada tahun 2008. Dia dipenjara selama lima tahun sebelum dihantar pulang ke Canada.

Tidak lama selepas pulang ke negaranya, Neil sekali lagi ditahan kerana memiliki gambar pornografi kanak-kanak di komputer ribanya. Dia dijatuhkan hukuman penjara selama lima setengah tahun.

Satu pembunuhan ngeri telah berlaku di pantai Hampshire. Sebahagian tubuh mangsa dipotong dan dibalut menggunakan kain langsir. Hasil siasatan, polis menemui lapan helai bulu kucing pada kain langsir itu.

Mereka kemudian menghantar sampel bulu kucing itu untuk diuji di makmal. Hasil DNA bulu kucing itu menjurus kepada salah seorang suspek bernama David Hilder. Bulu kucing yang terdapat pada mayat itu milik kucing peliharaan Hilder.

Untuk menjadikan bukti itu lebih kukuh, pasukan forensik melakukan ujian DNA kucing itu ke atas 152 kucing lain. Hasilnya menunjukkan hanya tiga ekor sahaja yang hampir serupa tetapi tidak sama. Ini menunjukkan bahawa ujian DNA yang dilakukan ke atas kucing Hilder itu benar-benar tepat.

Pada tahun 1979, seorang gadis bernama Susan Schwarz ditemui mati dengan tangannya terikat di rumahnya di Lynnwood, Washington. Pihak polis mempunyai seorang suspek bernama Greg D. Johnson iaitu suami kepada rakan baik Susan sendiri. Namun, mereka tidak mempunyai bukti kukuh untuk menahan Greg.

Hampir tiga dekad kemudian, Polis Amerika memperkenalkan daun terup unik kepada para banduan pada tahun 2008. Setiap daun terup mempunyai kisah berbeza mengenai mangsa jenayah yang belum selesai. Salah satu daun terup itu dicetak dengan gambar dan butiran Susan.

Harapan polis agar ada banduan yang mengenali mangsa-mangsa ini akhirnya tercapai apabila seorang banduan mempunyai maklumat mengenai kes Susan. Hasil maklumat yang diberikan membawa kepada penahanan rakan baik Susan sendiri.

Rakan baik Susan mengaku bahawa dia berada di tempat kejadian ketika suaminya iaitu Greg membunuh Susan. Wanita itu bersetuju untuk memberi keterangan terhadap suaminya sendiri dan Greg dijatuhkan hukuman penjara selama 24 tahun.

Pada tahun 1989, bandar Tampa di Florida dikejutkan dengan penemuan tiga mayat terapung di tasik tempatan. Mangsa merupakan seorang ibu dan dua anak gadisnya telah dirogol sebelum dibunuh.

Pihak polis tidak mempunyai sebarang petunjuk melainkan nota yang ditulis pembunuh. Polis menyedari bahawa pembunuh itu mempunyai gaya tulisan yang unik.

Setelah tiga tahun tidak berjaya menemui petunjuk baru, pihak polis mengiklankan tulisan tangan pembunuh itu di papan iklan awam di sekitar bandar Tampa. Dua bulan kemudian, mereka mendapat maklumat baru dan menahan seorang bekas banduan bernama Oba Chandler yang akhirnya mengaku membunuh ketiga-tiga wanita itu.

Pihak polis Finland telah menemui sebuah kereta yang ditinggalkan di tepi jalan pada tahun 2007. Setelah diselidik, kenderaan itu telah dilaporkan dicuri. Mereka tidak menemui apa-apa bukti selain beberapa ekor nyamuk yang kekenyangan.

Mereka kemudian menangkap nyamuk-nyamuk itu dan menghantarnya ke makmal untuk dianalisis. Ujian DNA mendapati nyamuk-nyamuk itu menghisap darah milik seorang pesalah yang berada di dalam rekod polis.

Pihak polis akhirnya berjaya menjejaki lelaki itu dan mendapati dia mencuri kereta milik rakannya sendiri. Pada mulanya, lelaki itu menafikannya tetapi pihak polis mempunyai bukti yang cukup untuk mendakwanya.

Robert Durst adalah seorang pewaris hartanah yang dituduh melakukan pembunuhan bersiri. Dia dituduh membunuh isterinya, Kathleen McCormack, rakan baiknya, Susan Berman dan seorang jiran. Namun, Robert bebas daripada semua tuduhan kerana polis kekurangan bukti.

Pada tahun 2015, Siaran TV HBO meminta untuk mewawancara Robert Durst dalam dokumentari berjudul "The Jinx : The Life and Deaths of Robert". Tujuan dokumentari itu adalah untuk mengetahui bagaimana Robert melalui kehidupan walaupun dituduh sebagai pembunuh bersiri selama puluhan tahun .

Ketika sedang melakukan rakaman, Robert telah meminta untuk ke tandas. Ketika inilah dia melakukan kesilapan terbesarnya. Dia yang tidak menyedari mikrofon masih lagi terpasang berbicara sendirian di tandas. Antara perkataan yang diucapkannya adalah "Apa yang saya buat? Saya sebenarnya yang bunuh semua."

Robert Durst ditahan kerana kata-katanya itu dan baru sahaja dijatuhkan hukuman penjara seumur hidup pada Oktober 2021 ketika berusia 78 tahun.

Seorang lelaki telah melakukan 120 pecah rumah, 50 jenayah rogol dan 13 pembunuhan selama 40 tahun sejak tahun 70-an lagi. Pihak berkuasa menemui kesan air mani suspek pada mangsa sekitar tahun 70-an tetapi gagal untuk mengesan suspek.

Siasatan kes itu dibuka semula pada tahun 2018 apabila pihak polis menggunakan kaedah analisis DNA yang baru. Pihak polis memasukkan DNA pembunuh ke dalam database awam untuk mengenalpasti salasilah keluarganya.

Melalui DNA pembunuh itu, polis menemui satu keluarga yang mempunyai persamaan. Polis kemudian menyenaraikan semua ahli keluarga yang masih hidup dan menyiasat latar belakang mereka.

Salah seorang suspek utama ialah bekas anggota polis bernama Joseph DeAngelo. Pihak berkuasa mengambil tisu terpakai daripada tong sampah Joseph untuk diuji. Hasil DNA dari tisu itu adalah sama dengan sampel air mani suspek kes tahun 70-an. Polis akhirnya menahan penjenayah berusia 74 tahun itu.


Bukti Kejayaan Produk Alternatif. Ini Apa Yang Negara Lain Boleh Pelajari Daripada Jepun

Isu rokok merupakan antara isu yang sangat sensitif di Malaysia. Walaupun difatwakan haram, perokok tegar masih tidak dapat menerima kenyataan kerana ketagihan yang sukar untuk ditinggalkan.

Cuba bayangkan, sebatang rokok mengandungi tar, nikotin, karbon monoksida dan bahan-bahan lain yang apabila dibakar bersama, membebaskan asap yang mengandungi bahan kimia berbahaya. Asap ini kemudian bukan hanya disedut oleh perokok malah orang di sekeliling mereka.

Ramai pakar mula membincangkan solusi bagi menangani masalah perokok tegar di peringkat antarabangsa, antaranya menerusi pendekatan mengurangkan mudarat tembakau (THR) dan menggunakan nikotin pada kadar yang minimal bagi mengurangkan kesan ketagihan pada rokok.

Melalui kesedaran ini, banyak negara yang mula menggunakan pendekatan berbeza menangani tabiat merokok dalam kalangan masyarakatnya.

Namun malang bagi negara Asia, walaupun mencatatkan hampir separuh daripada jumlah populasi perokok di dunia, kebanyakkan negaranya masih ragu-ragu mengenai pengurangan kemudaratan tembakau, dan ada yang mengharamkan produk nikotin alternatif.

Pada tahun 2013, Jepun mengambil langkah proaktif apabila memperkenalkan produk tembakau boleh dipanaskan (HTP) bagi memberikan rakyatnya pilihan untuk beralih kepada produk yang kurang memudaratkan.

Langkah ini terbukti membuahkan hasil apabila dalam masa 4 tahun, Jepun berjaya mencatatkan penurunan perokok tegar sebanyak 44 peratus.

Malah kajian yang dilakukan oleh American Cancer Society menunjukkan sejak HTR memasuki pasaran Jepun, jualan rokok mencatatkan penurunan ketara buat kali pertama dalam sejarah di negara matahari terbit itu.

Untuk makluman, kira-kira 20 peratus populasi di negara Jepun merupakan perokok dan jumlah tersebut merupakan penurunan dari kadar perokok 50 peratus dari populasi sejak 50 tahun lalu.

Menurut Takashi Sugihara, Pengarah Strategi Pembangunan Frost and Sullivan, Asia Pasifik, Jepun telah menyemak semula undang-udang berkaitan promosi kesihatan (No.78 of 2018) yang membenarkan aktiviti merokok di restoran kepada peraturan yang lebih ketat.

Merokok hanya dibenarkan jika pemilik restoran menyediakan tempat khas untuk aktiviti itu dengan larangan makan dan minum.

Malah, ruang untuk perokok dan pengguna HTP juga dipisahkan untuk mengelakkan pengguna HTP terdedah kepada asap rokok yang berbahaya dan menjadi secondary smoker.

Berbanding perokok, pengguna HTP mempunyai kelonggaran untuk menggunakan alat itu di tempat makan yang dikhaskan di restoran. Ini berdasarkan pendekatan sains yang menyatakan penggunaan wap mungkin bahaya namun masih tiada kesan sampingan atau impak penyakit berbahaya daripada penggunaan HTP.

Bagi membela perokok pasif pula, Jepun merancang untuk melaksanakan undang-undang khusus termasuk larangan merokok di kawasan luar yang mempunyai kehadiran kanak-kanak.

Mengambil kira negara Jepun sebagai model yang berjaya, negara lain yang mempunyai bilangan perokok tegar yang tinggi seperti Malaysia, harus meneliti semula undang-undang dan sekatan yang dikenakan kepada pengeluar produk alternatif rokok di pasaran.

Ini bagi memberikan perokok kebebasan untuk memilih atau bertukar kepada produk yang tidak memudaratkan kesihatan pada harga mampu milik.

Melihat kepada kejayaan negara lain mengalihkan ketagihan merokok kepada produk yang kurang berbahaya. Sudah tiba masanya, pembuat dasar negara ini mengambil pertimbangan dan pendekatan baru seperti menggunakan produk nikotin sebagai salah satu alternatif kurang memudaratkan untuk perokok yang ingin berhenti merokok.

Selain itu, pihak yang berkepentingan juga mestilah lebih telus dan terbuka memberikan akses serta maklumat tepat mengenai produk nikotin alternatif seperti rokok elektronik, produk tembakau yang dipanaskan atau snus.

Ia secara tidak langsung dapat memberikan perokok keyakinan untuk berhenti merokok serta dapat hindarkan generasi baru daripada bahaya rokok atau menjadi mangsa asap rokok yang berbahaya.


Kenali Ahli Sihir Rasmi New Zealand Yang Dilantik Perdana Menteri

Selama tiga dekad lamanya, bandar Christchurch yang terletak di New Zealand telah melantik seorang lelaki bernama Ian Brackenbury Channell sebagai ahli sihir rasmi mereka.

Ian yang dilantik di bawah kontrak kerajaan sejak tahun 1998 ditugaskan untuk melakukan "upacara, perkhidmatan dan apa sahaja yang berkaitan sihir dan ahli sihir. Dia turut menerima gaji tanpa cukai sebanyak $16,000 setahun.

Malah, Perdana Menteri New Zealand ke-39 sendiri yang menawarkan jawatan ini kepada Brackenbury pada tahun 1990. Pada tahun 2009, Brackenbury telah dianugerahkan Pingat Perkhidmatan Ratu.

Suatu masa dahulu, nama Brackenbury sebagai seorang ahli sihir rasmi begitu dikenali dan disukai ramai. Malah, dia sudah terkenal sebelum dilantik secara rasmi lagi.

Brackenbury pernah menjadi tokoh penting di Christchurch sehingga Pengarah Galeri Seni New Zealand menamakannya sebagai "karya hidup" pada tahun 1982. Pada tahun 1990, Perdana Menteri Mike Moore telah memujuk agar Brackenbury menjadi ahli sihir rasmi negara itu.

Pada mulanya, Brackenbury menawarkan perkhidmatannya secara percuma. Namun, dia bersetuju untuk menerima gaji dan kontrak kerja pada tahun 1998.

Sejak menjadi ahli sihir negara, Brackenbury menghadiri pelbagai upacara kebudayaan, demonstrasi dan perhimpunan. Malah, dia turut melantik perantisnya sendiri.

Nama Brackenbury sebagai ahli sihir semakin dikenali apabila filem trilogi Lord of the Rings memilih New Zealand sebagai lokasi penggambaran mereka.

Kini, perkhidmatan ahli sihir rasmi itu sudah hampir sampai ke penghujungnya. Mungkin penduduk New Zealand tidak lagi kagum dengan lagak sihirnya seperti dahulu. Mungkin juga kerana Brackenbury sering mengeluarkan kenyataan kontroversi terhadap wanita di beberapa rancangan TV.

Kempen pelancongan baru Christchurch menyasarkan untuk menjadikan bandar itu sebagai sebuah kota moden yang bertenaga, elegan serta mampu menarik pelancong dari luar dan dalam negara. Bandar itu turut merancang untuk mengembangkan perniagaan baru dan membawa masuk pekerja asing yang mahir.

Hala tuju baharu itu menjadikan perkhidmatan "ajaib" Brackenbury sebagai sesuatu yang sudah lapuk ditelan zaman. Ahli sihir yang menjadi tarikan suatu masa dahulu kini menjadi sesuatu yang tidak diingini.

Brackenbury mengetahui mengenai pemecatan itu melalui surat daripada Pihak Pengurusan Bandar Christchurch. Jurucakap bandar itu, Lynn McClelland, berkata bahawa Brackenbury sentiasa menjadi sebahagian daripada sejarah Christchurch.

Menjawab pemecatan itu, Brackenbury mendakwa dia mungkin sudah tua dan bosan tetapi tiada siapa di Christchurch sepertinya. Dia turut mendakwa semua orang masih sukakannya dan tiada siapa suka kepada birokrat seperti pengurusan bandar Christchurch.

Ahli sihir yang kini berusia 88 tahun itu sebenarnya mempunyai latar belakang yang mengagumkan. Dia dilahirkan di England dan seorang lulusan bidang psikologi dari University of Leeds. Dia kemudian mengajar sosiologi di University of New South Wales sebelum berpindah ke New Zealand pada 1974.

Brackenbury mula melakukan upacaranya secara percuma di pusat bandar Christchurch pada tahun 1976. Dia sering membuat pertunjukan dengan memanjat tangga, memakai pakaian ahli sihir dan membaca manteranya di tengah-tengah khayalak ramai.

Dia beberapa kali cuba ditahan pihak berkuasa tetapi orang awam membantah kerana ia merupakan hak kebebasan bersuara Brackenbury di tempat awam.

Brackenbury sebenarnya hampir bersara selepas gempa bumi yang menimpa Christchurch pada tahun 2011. Dia mengatakan bahawa "tanda" untuk dia bersara telah tiba. Namun, dia kembali menyarung pakaian ahli sihirnya.

Tidak semua orang senang dengan Brackenbury. Lelaki itu beberapa kali melakukan jenaka kontroversi ke atas wanita ketika menjadi jemputan rancangan TV tempatan.

Antara komen kontroversi yang pernah dikeluarkannya ialah seperti "wanita menggunakan cara halus untuk mendapatkan lelaki kaya" dan "jangan pukul wanita kerana mereka sangat senang lebam dan mengadu kepada jiran".

Walaupun menerima surat pemecatan secara rasmi, Brackenbury tidak bersedia untuk menggantung "uniform" ahli sihirnya lagi. Dia percaya pemecatan itu memberikannya lebih banyak semangat dan tenaga. Dia tahu bahawa dia membuatkan orang ramai terutamanya kanak-kanak gembira.

Brackenbury berkata "Jika mereka (pihak pengurusan Christchurch) mahukan saya berhenti, mereka terpaksa bunuh saya terlebih dahulu."


5 Selebriti Hollywood Yang Sebenarnya Berdarah Kerabat Raja

Anda ada kenalan atau rakan yang bergelar Tengku atau Raja?

Bagi yang tidak tahu, individu-individu yang mempunyai gelaran sedemikian merupakan mereka yang ada hubungkait dengan keluarga kerabat di-raja negeri asal mereka - walaupun besar kemungkinan hidup sama seperti orang kebanyakan lain.

Seperti kita, wujud ramai individu berstatus selebriti terkenal yang sebenarnya turut sama berketurunan 'kerabat', tetapi jarang diceritakan latar belakang sebenar mereka.

Berikut adalah lima individu popular dalam industri hiburan Hollywood yang datang daripada keluarga kerabat raja negara asal mereka.

Pelakon cantik yang membintangi siri TV Westworld, filem Mission Impossible serta Solo : A Star Wars Story ini walaupun dilahirkan di London, England. mempunyai latar belakang dari kerabat raja Zimbabwe dari sebelah ibunya.

Ibu beliau, seorang wanita bernama Grace Nyasha Jombe adalah anak kepada raja orang Shona di Zimbabwe semasa negara tersebut masih lagi dikenali sebagai Rhodesia Selatan - berstatus 'puteri raja.'

Walau bagaimanapun ibu Newton memilih untuk meninggalkan kehidupan di sana, berhijrah ke England pada tahun 1966 bekerja sebagai seorang jururawat, sebelum berkahwin dengan seorang juruteknik makmal rakyat tempatan.

Bintang siri TV 'Game of Thrones' merupakan anak kepada Sir David Harington, seorang Baron daripada keluarga 'Harington' yang diasaskan pada tahun 1611.

Bagaimanapun malang bagi Kit, dia tidak akan mewarisi pangkat ayahnya. Abangnya John Harington bakal menjadi pewaris status Baron yang rasmi ke 16.

Selain daripada mempunyai keturunan bangsawan, keluarga Harington juga mempunyai hubungan rapat dengan kerabat di-raja Britain. Menerusi keluarga sebelah nenek beliau yang bernama Lavender Cecilia Denny (kini mendiang), nenek beliau adalah generasi ke 8 keturunan Raja Charles II.

Raja Charles II memegang takhta Raja Scotland, England dan Ireland sebelum diturunkan takhta dalam peristiwa yang dikenali sebagai Gerakan Komanwel pada pertengahan abad ke 17.

Tilda Swinton merupakan anak kepada pasangan campur; ibunya seorang wanita dari Australia sementara ayahnya pula Sir John Swinton merupakan seorang ahli bangsawan dari Scotland, berkhidmat sebagai mejar jeneral dalam tentera British.

Memegang nama Sir John Swinton of Kimmerghame, ayah kepada pelakon terkenal ini adalah pewaris kepada keluarga Swinton, salah sebuah keluarga besar semasa kewujudan kerajaan Northumbria di sempadan England dan Scotland.

Dalam kajian yang lebih mendalam di jalankan penyelidik di Edinburgh, Scotland - kedua-dua ibu bapanya pula mempunyai persamaan dari aspek keturunan, merupakan cucu cicit kepada Raja Robert II yang memerintah Scotland pada abad ke 14.

Sir John Swinton mempunyai hubungkait dengan negara kita - menjadi antara petugas yang berkhidmat di Malaya semasa era konfrontrasi negara kita dengan Indonesia selama 3 tahun, bermula tahun 1948 sehingga 1951.

Sama seperti Tilda Swinton, bapa kepada Hugh Grant, Kapten James Murray Grant juga pernah berkhidmat di negara kita bersama batalion pertama Seaforth Highlanders dalam tentera British.

James Murray mengahwini seorang wanita bernama Fynvola Susan MacLean. Dari sebelah keluarga ibunya, Grant mewarisi keturunan kerabat raja.

Ibunya merupakan cicit generasi ke 13 Raja Henry VII, pemerintah England daripada tahun 1485 sehinggalah kematiannya pada tahun 1509. Anak kepada Henry VII, Mary Tudor atau Mary I kemudiannya mengambil alih takhta sebagai permaisuri England dan Scotland yang memerintah sehingga tahun 1558.

Bergelar cicit Mary I meletakkan Grant berkait dengan Permaisuri Elizabeth II yang kini masih memegang takhta United Kingdom. Kedua-duanya merupakan sepupu jauh hasil anak pinak Mary I. Grant merupakan generasi ke 14 sementara Permaisuri Elizabeth pula adalah generasi ke 13.

Dengan nama seunik itu, pasti ada sesuatu yang istimewa berkenaan susur galur keturunan pelakon Helena Bonham Carter bukan? Memang benar.

Keluarga bangsawan Bonham Carter dimulakan secara rasmi oleh John Bonham-Carter, seorang ahli politik pada penghujung abad ke 18. John merupakan anak kepada John Carter, bekas Datuk Bandar Portsmouth di England.

Dia memilih untuk menukarkan nama keluarganya kepada Bonham-Carter selepas mewarisi estet sepupu beliau Thomas Bonham, menggabungkan kedua-dua keluarga ke dalam satu keturunan utama.

Ayah kepada Helena, Raymond Bonham Carter merupakan seorang ahli politik berpengaruh di London, anak kepada Herbert Henry Asquith, bekas perdana menteri United Kingdom yang bertanggungjawab mengepalai negara itu ketika perang dunia pertama.

Selain datang daripada keluarga bangsawan, Helena juga mempunyai pertalian sepupu melalui belah keluarga ayahnya dengan Kate Middleton, kini dikenali dengan nama Catherine, Duchess of Cambridge. Middleton merupakan isteri kepada Putera William, pewaris kedua takhta kerajaan British.


Kisah Benar yang Menjadi Inspirasi Filem Seram "The Exorcist"

Di kejiranan Bel-Nor di St. Louis, Missouri, terdapat sebuah rumah ala-ala kolonial British yang terletak di jalan Roanoke Drive. Rumah itu kelihatan biasa dari luarannya tetapi mempunyai kisah menyeramkan yang menjadi legenda di seluruh Amerika.

Rumah itu pernah didiami oleh seorang budak yang dikenali sebagai Roland Doe atau nama sebenarnya ialah Ronald Hunkeler. Kisah Roland Doe menjadi inspirasi kepada novel dan filem seram The Exorcist. Berikut adalah kisahnya.

Keluarga Hunkeler adalah keluarga Jerman Amerika yang tinggal di kawasan pinggiran bandar di Washington, D.C. Pada tahun 1949, Ronald Hunkeler yang berusia 14 tahun begitu sedih di atas kematian ibu sauradanya bernama Harriet.

Harriet adalah seorang yang spiritual dan mengajarkan banyak perkara kepada Roland termasuklah bagaimana menggunakan Papan Ouija (alat menyeru roh).

Tidak lama selepas kematian ibu saudaranya, Ronald mula mengalami pelbagai kejadian pelik. Dia mendakwa mendengar pelbagai bunyi pelik daripada lantai dan dinding biliknya. Ibu bapanya juga hairan apabila air mula meleleh keluar daripada dinding bilik tanpa penjelasan munasabah.

Paling membimbangkan apabila katil dan tilamnya bergerak secara sendirinya. Keluarganya terdesak untuk  mendapatkan bantuan dan mereka berjumpa doktor serta pakar psikiatri tetapi masalah yang dihadapi Ronald tidak juga selesai.

Mereka kemudian dicadangkan untuk berjumpa dengan ahli agama. Mereka kemudian berjumpa dengan paderi Katolik tempatan bernama Father E. Albert Hughes. Paderi itu meminta keiizinan ketuanya untuk melakukan exorcism atau upacara menghalau hantu dan dia mendapat kebenaran.

Pada upacara pertama, paderi itu mengikat Ronald di katilnya dan memulakan bacaan mantera. Namun, Father Hughes terpaksa menghentikan upacara apabila Ronald mematahkan satu tiang katil dan memukulnya di bahu paderi itu.

Beberapa hari kemudian, terdapat kesan cakar berwarna merah muncul di badan Ronald. Salah satu kesan cakar itu membentuk perkataan "LOUIS". Ibu Ronald mengatakan bahawa dia mempunyai ramai saudara di St. Louis dan percaya bahawa anaknya boleh diubati di sana.

Salah seorang sepupu Ronald yang belajar di Universiti St. Louis telah memperkenalkan keluarga Hunkeler dengan dua orang paderi bernama Walter H. Halloran dan William Bowdern di St. Louis. Mereka bersetuju untuk melakukan upacara exorcism ke atas Ronald.

Mereka kemudian menemui keluarga Hunkeler di kediaman mereka di Roanoke Drive pada awal Mac 1949. Mereka juga mengalami kejadian sama apabila mendapat badan Ronald dipenuhi calar baru dan katilnya bergerak dengan sendiri seperti yang berlaku di Washington.

Menurut laporan kedua-dua paderi itu, mereka mendapati terdapat corak dalam perangai Ronald walaupun pelbagai perkara pelik berlaku. Ronald kelihatan tenang pada waktu siang. Apabila tiba waktu malam, budak lelaki itu akan menunjukkan kelakuan pelik seperti menjerit dan bertindak ganas.

Ronald juga seperti berada dalam keadaan dirasuk dan mula bercakap dalam suara yang garau. Paderi itu juga mendakwa beberapa objek bergerak secara misteri ketika Ronald dirasuk. Ronald juga akan bertindak ganas jika melihat objek exorcism seperti salib dan sebagainya.

Beberapa butiran kejadian benar ini dimasukkan ke dalam filem The Exorcist tetapi banyak lagi sebenarnya yang tidak difilemkan.

Paderi Bowdern turut melihat tanda "X" muncul di dada Ronald. Mereka percaya simbol "X" itu merujuk kepada nombor 10 dalam bahasa Roman. Mereka percaya Ronald dirasuki oleh 10 jenis syaitan.

Dalam kejadian lain, mereka mendakwa beberapa garis merah di paha Ronald bergerak perlahan-lahan turun ke buku lalinya. Kejadian pelik ini berlaku hampir setiap malam lebih daripada sebulan.

Walaupun kedua-dua paderi itu tidak berputus asa dan melakukan exorcism setiap malam, mereka diuji dengan lebih berat lagi selepas itu. Ronald mula kencing di seluruh katilnya dan menyumpah-seranah paderi-paderi itu.

Ibu bapa Ronald sudah tidak tahan dengan keadaan itu telah membawa anak mereka ke Hospital Alexian Brothers di St. Louis untuk rawatan yang lebih serius.

Akhirnya pada 18 April 1949, sesuatu yang "ajaib" berlaku kepada Ronald. Apabila dia terjaga dari tidur, Ronald terkena sawan sambil menjerit kepada paderi dengan mengatakan Syaitan akan sentiasa bersamanya. Paderi itu terus membacakan mantera dan menggunakan simbol salib untuk merawat Ronald.

Pada malam harinya, Ronald yang dirasuk menjadi sedar dan mengatakan kepada paderi-paderi itu bahawa syaitan yang merasuknya telah hilang. Menurut Paderi Bowdern dan Halloran, kejadian pelik tidak lagi berlaku selepas itu dan Ronald Hunkeler meneruskan hidup seperti biasa.

Bilik di hospital yang diduduki Ronald itu kemudian dikunci dan ditutup selama-lamanya sehinggalah Hospital Alexian Brothers dirobohkan pada 1978.

Kisah Ronald itu kemudian diterbitkan oleh akhbar The Washington Post pada Ogos 1949 berdasarkan buku rekod yang ditulis oleh kedua-dua paderi itu.

Walaupun maklumat mengenai kejadian itu diceritakan secara terperinci tetapi akhbar itu tidak menyatakan nama sebenar. Mereka sebaliknya menggunakan nama samaran Roland Doe. Kisah Roland Doe itu tidaklah begitu popular sehinggalah 20 tahun kemudian.

Pada 1971, seorang penulis bernama William Peter Blatty menulis buku seram berjudul The Exorcist berdasarkan kisah Roland Doe dan diari peribadi yang disimpan Bowdern dan Halloran. Buku itu menjadi buku paling laris selama 54 minggu sehingga ia difilemkan pada tahun 1973.

Filem The Exorcist menjadi salah satu filem seram paling popular dalam sejarah. Walaupun mengambil kebanyakan butiran mengenai kerasukan Ronald tetapi filem itu menokok tambah supaya kelihatan lebih menarik.


5 Aksi Dalam Filem Yang Nampak 'Real' Tapi Sebenarnya Tak Realistik

Filem merupakan media popular yang perlu mempermudahkan banyak perkara, agar tona filem dapat bergerak lancar dan aksi dapat diterus.

Sehinggakan kadangkala penonton sendiri tidak menyedari apa yang dipaparkan dalam filem, sebenarnya hampir mustahil untuk dilakukan dalam dunia nyata. Sesuatu aksi yang sepatutnya tidak boleh berlaku, dipaparkan terjadi dengan mudah tanpa memerlukan usaha yang banyak.

Berikut adalah lima aksi dalam filem yang sebenarnya agak mustahil untuk dilakukan, tetapi bagi kita yang menonton - kita sendiri merasakan apa yang dilakukan boleh berlaku jika kita cuba melakukannya.

Dalam filem, aksi pembunuhan mengakibatkan pemutusan kepala dari badan seringkali digambarkan berlaku dengan sangat lancar.

Kepala digambarkan mampu terpisah dari badan dengan kesan potongan yang sangat rapi, dikatakan berpunca daripada ketajaman dan kualiti senjata yang digunakan watak-watak dalam cerita. Realitinya, untuk memutuskan kepala dari badan dengan hanya satu tetakan - sebuah bilah pisau yang berat diperlukan dan penggunanya perlulah sangat-sangat mahir..

Situasi kepala bercerai dari badan dalam satu tetakan hanya boleh berlaku sekiranya mangsa memberikan kerjasama, duduk diam melutut dengan leher diletakkan menanti senjata dihayunkan. Berat senjata serta kekuatan tukang bunuh pula perlulah sangat optimum. Dalam situasi sedemikian rupa pun, ada kalanya satu hayunan saja tidak memadai.

Hukuman mati yang dijalankan terhadap Permaisuri Mary, pemerintah Scotland pada 8 Februari 1587 memerlukan dua tetakan besar. Hayunan pertama mengenai kepala, hayunan kedua pula gagal memutuskan leher memerlukan tukang bunuh itu menghiris apa saja organ yang masih bersambung secara sendiri.

Perlu kami ingatkan, Mary ketika itu melutut menunggu maut, bukannya melompat-lompat mengelak sambil melawan balik.

Dalam sesetengah filem, pengarah cukup gemar memaparkan aksi di mana watak utama berjaya menjerat lawan dengan menggunakan wayar yang dipasang melintang. Apabila wayar tersebut dilanggar pada kelajuan tinggi, badan penjahat akan terbelah dua dengan mudah.

Realitinya, kita belum ada wayar senipis yang sering dipaparkan dalam filem yang mampu mempunyai kekuatan memotong seseorang. Jika wayar yang digunakan terlalu nipis bagi mengelakkannya dikesan, kemungkinan yang lebih besar boleh berlaku adalah wayar tersebut akan putus apabila dilanggar.

Jika wayar lebih tebal digunakan, apa yang sepatutnya berlaku dalam dunia nyata adalah individu yang berlanggar dengannya akan terhumban ke belakang. Rujuk balik kepada bahagian 1 dalam artikel ini.

Sekiranya kapak berat pun masih memerlukan dua hayunan untuk membunuh seorang perempuan yang statik, adakah wayar halus mampu melakukannya dengan lebih senang?

Penggunaan cecair nitrogen sebagai kaedah pembunuhan, merupakan salah satu adegan kematian yang cukup dramatik dalam sesetengah filem.

Mangsa digambarkan berjaya dibekukan dengan sempurna, sebelum dibunuh dengan hentakan yang mengakibatkan mangsa berkecai dalam keadaan masih beku.

Tidak dapat dinafikan cecair nitrogen memang mempunyai sifat sejuk yang menakutkan. Mempunyai takat didih pada suhu −195.8°C dan takat beku −210 °C, memberikannya sifat sejuk yang sukar untuk dibayangkan jika manusia terkena dengannya. Seseorang yang direndamkan ke dalam cecair nitrogen memang akan boleh maut.

Tetapi adegan dalam filem kerap menampakkan kerapuhan tubuh manusia yang telah dibekukan, digambarkan mudah pecah dan berkecai - sedangkan impak yang diperlukan untuk memecahkan tubuh yang telah beku adalah agak besar.

Daging yang telah disejukbekukan pun memerlukan hentaman tukul padu, baru boleh dikecaikan. Lihat dalam video di atas bagaimana sukarnya hendak mematahkan seekor ayam yang telah dibekukan.

Berapa lama seseorang yang dicekik seorang lain boleh bertahan, sebelum ketiadaan oksigen mula berlaku menyebabkan dirinya pengsan atau meninggal dunia?

Seseorang yang dicekik dalam filem boleh kehilangan nyawa tak sampai seminit, ada kalanya hanya dalam beberapa saat. Realitinya seorang manusia boleh hilang kesedaran diri dalam tempoh beberapa saat ke seminit lebih selepas dicekik dan mampu pulih semula sepenuhnya sekitar 10 saat, selepas tekanan kepada saluran leher berkurangan.

Cekikan yang membunuh pula memerlukan penyerang menyekat salur pernafasan seseorang di antara 1 minit setengah ke 4 minit lebih, yang akan mula menyebabkan bekalan oksigen ke bahagian otak mula terjejas - asalkan tekanan yang dikenakan tidak berkurangan.

Walau bagaimanapun, tempoh yang dinyatakan di atas hanyalah anggaran. Tempoh yang diperlukan untuk seseorang benar-benar terjejas akibat cekikan bergantung kepada faktor jantina, saiz dan juga tahap kesedaran seseorang mangsa yang diserang.

Adakah boleh mematahkan leher seseorang, hanya dengan memusingkan leher mangsa dengan tangan? Boleh, jika anda sangat-sangat kuat dan mangsa langsung tidak melawan.

Apa yang dipaparkan dalam filem, di mana leher seseorang terlalu mudah dibengkokkan sehingga patah - adalah teknik yang cukup tak masuk akal disebabkan oleh mudahnya leher-leher mangsa menyerah kepada tekanan yang diberikan.

Untuk memahami kekuatan yang diperlukan, kita boleh merujuk kepada sistem yang diamalkan penguatkuasa dalam menjalankan hukuman gantung sampai mati.

Setiap individu yang dihukum akan dibezakan mengikut berat mereka, yang akan menentukan ketinggian jatuhan yang diperlukan serta panjang tali yang akan digunakan bagi memastikan hukuman berjalan lancar; membolehkan nyawa terputus dengan segera tanpa pesalah terseksa.

Berdasarkan kepada kiraan, daya sekuat 1260 ft⋅lbf (pound foot force) perlu terhasil bagi membolehkan leher seseorang 'selamat' dipatahkan,berlaku dengan bantuan graviti yang menarik mangsa jatuh disokong tali yang kukuh.

Mampukah tangan seseorang mengulangi apa yang dilakukan semasa hukuman gantung berlaku? Boleh. Jika dia sangat-sangat kuat dan mangsanya pula bukanlah orang dewasa.


5 Fakta Menarik Mengenai Kesatuan Negara-Negara Komanwel

Secara umumnya kita mengetahui bahawa Kesatuan Komanwel adalah sebuah kesatuan yang dianggotai oleh UK dan negara-negara bekas jajahan British termasuklah Malaysia. Malah, terdapat penganjuran Sukan Komanwel setiap 4 tahun yang  disertai oleh negara-negara Komanwel.

Pada hari ini, kesatuan ini dianggotai oleh 54 buah negara yang terdiri dari negara maju, membangun mahupun negara dunia ketiga. Kali ini, kami ingin kongsikan 5 fakta menarik mengenai kesatuan negara-negara Komanwel.

Kira-kira 2.4 bilion orang daripada 7.4 bilion di seluruh dunia tinggal di negara-negara Komanwel. Dan kebanyakan mereka berusia di bawah 30 tahun. Negara terbesar berdasarkan populasi adalah India, yang menyumbang sekitar separuh daripada jumlah keseluruhan.

94% populas negara Komanwel datangnya dari Asia dan Afrika. Tetapi 31 anggota Komanwel mempunyai penduduk 1.5 juta orang atau kurang. Selepas India, negara Komanwel terbesar berdasarkan populasi adalah Pakistan (220 juta), Nigeria (201 juta), Bangladesh (163 juta), dan Inggeris (65 juta). Tuvalu adalah anggota terkecil, dengan kira-kira 10,000 orang.

Rwanda dan Mozambique menjadi anggota masing-masing pada tahun 2009 dan 1995, dan kedua-duanya tidak mempunyai hubungan masa lalu dengan  kolonial Inggeris. Kesatuan ini juga pernah kehilangan ahli pada masa lalu. Robert Mugabe mengeluarkan Zimbabwe pada tahun 2003 setelah keanggotaannya digantung di setelah ura-ura laporan mengenai ketirisan ketika pilihan raya.

Pakistan digantung selepas rampasan kuasa tentera pada tahun 1999 dan diterima semula empat setengah tahun kemudian. Afrika Selatan pernah menarik diri pada tahun 1961 setelah dikritik oleh anggota Komanwel atas dasar apartheidnya. Namun negara ini kembali menjadi ahli sekali lagi pada tahun 1994.

Sebahagian besar negeri Komanwel adalah negara republik dan enam daripadanya Lesotho, Swaziland, Brunei Darussalam, Malaysia, Samoa dan Tonga menggunapakai sistem pemerintahan monarki dan mempunyai Raja mereka sendir sebagai ketua negara.

Sehingga tahun 1948, terdapat konsensus di antara sesetengah anggota Komanwel yang ada bahawa negara anggota Komanwel yang menjadi republik akan berhenti menjadi anggota tetapi keadaan berubah pada tahun 1948 ketika itu apabila India yang baru merdeka mengumumkan hasratnya untuk menjadi sebuah republik pada 1 Januari 1950 tetapi ingin kekal di bawah kesatuan negara-negara Komanwel.

Komanwel moden dibentuk pada tahun 1949 setelah "British" digugurkan dari nama dan kesetiaan kepada Mahkota dihapus dari undang-undangnya. Hanya dua orang yang menjadi ketua kesatuan ini - Raja George VI dan Ratu Elizabeth II. Walaupun peranan ini bukan diwarisi, Putera Wales dijangka akan mengambil fungsi tersebut apabila beliau dia menjadi Raja kelak.

Anggota Komanwel terawal yang menjadi pengasas kesatuan Komanwel adalah Australia, Kanada, India, New Zealand, Pakistan, Afrika Selatan, Sri Lanka dan UK yang membentuk "persatuan bebas" negara-negara bebas.

Gabungan KDNK dari 53 negara anggota Komanwelk adalah $10 trillion dan jumlah ini hampir sama besar dengan China $11 trillion tetapi jauh di belakang Amerika Syarikat, pada $19 trillion.

Eksport UK ke negara-negara Komanwel pada tahun 2016 hampir sama dengan eksport ke Jerman, menyumbang sekitar 8.9% dari semua eksport UK. Import dari Komanwel mewakili sekitar 7.8% dari jumlah keseluruhan UK - setara dengan nilai dari China.


Gerakan Capati 1857 - Peristiwa Capati Pelik Di India Yang Menakutkan Penjajah Inggeris

Capati adalah antara makanan tradisional India yang tersangat popular di seluruh dunia.

Di Malaysia, ia menjadi kesukaan ramai namun satu ketika dahulu ia pernah mencetuskan kacau-bilau dalam kalangan penjajah Inggeris di India.

Pada tahun 1857, sesuatu yang sangat aneh berlaku di India yang pada ketika itu sedang diduduki Inggeris.

Terdapat kebencian yang semakin memburuk di kalangan orang-orang India terhadap peraturan Syarikat Hindia Timur Inggeris, dan pembaharuan sosial yang cuba dilakukan oleh pihak Inggeris terhadap orang-orang asli.

Cukai-cukai yang dikenakan membuatkan orang tempatan marah dan kehilangan tanah membebankan mereka.

Sepoy yang bermaksud tentera India yang berkhidmat di bawah perintah Inggeris, bertambah gelisah terhadap perpecahan sosial dalam barisan mereka berdasarkan kasta.

Terdapat juga kebimbangan bahawa Syarikat Hindia Timur Inggeris berusaha untuk memaksa penduduk tempatan memeluk agama Kristian.

Di tengah-tengah ketegangan yang semakin tidak menentu ini, terdapat satu pergerakan misteri yang bermula di pedalaman benua kecil.

Ia merupakan satu pergerakan yang menakutkan pemerintah Inggeris dan membingungkan orang India sendiri seperti mana ia membingungkan pihak penjajah.

Menurut laporan yang berasal dari kampung-kapung di India Utara, beribu-ribu capati, roti yang menjadi makanan ruji bagi setiap rakyat India, diedarkan dari satu tangan ke tangan yang lain, dari sebuah kampung ke kampung yang lain.

Lebih aneh, tiada siapa pun tahu dari mana asalnya roti tersebut dan apakah mesej yang dibawa.

Pergerakan capati ini melibatkan memanggang empat keping capati (atau jumlah lain) dan menyerahkannya ke kampung terdekat, biasanya oleh chowkidar (penjaga pintu) kampung dengan arahan untuk membuat empat lagi capati dan membawanya ke kampung seterusnya.

Ramai chowkidar yang menuruti arahan itu, menempuh perjalanan sejauh beberapa kilometer melalui hutan untuk menghantar capati-capati tersebut ke kampung-kampung berhampiran.

Hanya beberapa di antara mereka yang bertanya dari mana asalnya capati itu atau mempersoalkan motif tugas pelik ini.

Gerakan capati ini  pertama kali mendapat perhatian pihak Inggeris melalui Mark Thornhill, hakim kota Mathura pada awal 1857, apabila sebungkus capati tiba di pejabatnya.

Setelah disoal siasat, Thornhilldiberitahu bahawa roti tersebut telah dibawa oleh salah seorang pegawai polis India-nya, yang telah menerimanya dari seorang penjaga kampung yang tidak tahu asalnya, yang mana dia sendiri menerimanya dari seorang penghantar capati yang juga tidak tahu tentangnya.

Thornhill cuba untuk mengesan sumber roti itu tetapi gagal kerana ia adalah capati biasa yang dimasak di setiap rumah India dan tiada mesej tersembunyi dalam capati tersebut.

Apa yang Thornhill ketahui adalah bahawa fenomena berlaku dalam skala besar-beasran.

Beribu-ribu capati dihantar merentasi beberapa bahagian India, dari sungai Narmada di selatan hingga perbatasan dengan Nepal beberapa ribu kilometer ke utara.

Rantaian capati ini mungkin berasal dari mana saja dari timur, dekat Calcutta, atau dari utara, di provinsi Avadh, atau dari Indore, di pusat negara.

Malah, sebilangan capati ini dihantar dengan begitu pantas mencapai jarak 320 kilometer dalam satu malam sahaja lantas membuatkan pihak Inggeris sangat bimbang.

Penyebaran capati yang sangat misteri ini lebih menakutkan pegawai-pegawai Inggeris kerana ketidakmampuan mereka untuk bertindak.

Jika orang India mengedarkan surat-surat yang bersifat menghasut, sudah tentu pegawai-pegawai Inggeris boleh menghentikannya.

Namun, apa yang boleh mereka lakukan jika barang yang diedarkan hanyalah capati? Sudah tentu pihak berkuasa tidak boleh menangkap atau menahan seseorang hanya kerana mengedarkan makanan, apatah lagi jika penghantar itu sendiri adalah polis chowkidar.

Namun, ramai pegawai Inggeris berasakan bahawa pengedaran capati ini adalah satu isyarat, tanda malapetaka yang bakal berlaku.

"Inggeris berasa sangat curiga, hampir-hampir paranoid, dengan segala jenis komunikasi di India yang tidak dapat mereka fahami," kata sejarawan Kim Wagner.

Setiap kali capati sampai di balai polis, ia membuatkan para pegawai mereka menjadi sangat panik.

Terdapat satu khabar angin yang popular bahawa pihak Inggeris sendiri sebenarnya dalang di sebalik gerakan capati ini.

Dikatakan bahawa Inggeris berusaha menukar orang India secara besar-besaran kepada agama Kristian dengan mencemari tepung mereka dengan tepung tulang dari lembu dan babi, yang masing-masing dilarang bagi penganut Hindu dan Muslim, dan mengedarkan roti yang diperbuat dari tepung ini ke seluruh India.

Sebaik sahaja seseorang itu memakan makanan terlarang ini, dia akan dipulau oleh rakan-rakan seagama yang akan menjadikannya lebih mudah untuk membawanya ke dalam kelompok Kristian.

Ini adalah khabar angin yang akhirnya menjatuhkan Syarikat Hindia Timur Inggeris setahun kemudian.

Khabar angin mula tersebar bagaikan api marak di kalangan tentera India bahawa Inggeris telah membuat rancangan jahat lain untuk melanggar kepercayaan mereka dan mencemarkan agama mereka.

British telah memperkenalkan senapang Enfield baru yang disertakan dengan kartrij kertas berminyak dan untuk menggunakan senapang ini, kartrij tersebut yang mengandungi serbuk peluru harus dikoyakkan menggunakan gigi dan dituangkan ke dalam laras senapang.

Katrij kertas yang membungkus serbuk peluru ini disapu dengan lemak lembu atau babi.

Walaupun Syarikat Hindia Timur Inggeris memerintahkan agar semua kartrij yang diberikan kepada ke tentera India bebas dari sapuan lemak, namun tentera-tentera India ini yakin bahawa syarikat itu merancang untuk mencemarkan diri mereka.

Pemberontakan Tentera (Sepoy) atau Pemberontakan India 1857 yang berlaku ini dilihatkan sebagai pencetus Perang Kemerdekaan Pertama di India, dan ini adalah salah satu peristiwa paling penting dalam sejarah imperialis Inggeris.

Ia menyebabkan pembubaran Syarikat Hindia Timur Inggeris berusia 250 tahun itu dan membawa India ke bawah kendalian Mahkota Inggeris secara langsung.

Kajian terbaharu seolah-olah mencadangkan bahawa gerakan capati itu mungkin sebenarnya satu usaha untuk menghantarkan makanan kepada orang-orang yang menderita akibat penyakit kolera.

Namun, berlaku kekeliruan ketika ia dilakukan dan tujuan sebenar penghantaran tersebut tidak diketahui sekaligus menyebabkan rantaian itu berterusan ke seluruh negara sebagai satu mesej "kosong".

Kim Wagner, yang membuat kajian terbaharu mengenai fenomena itu, berkata:


7 Lagu Dengan Durasi Paling Panjang Pernah Direkodkan

Muzik telah menjadi sebahagian budaya manusia sejak dahulu lagi dan setiap orang mempunyai cita rasa muzik yang berlainan. Kehebatan sesebuah lagu itu boleh dinilai daripada lirik, susunan muzik, populariti artis dan sebagainya.

Panjang atau pendek sesebuah lagu itu mungkin tidak mempengaruhi kehebatan sesebuah lagu. Malah, ada yang lebih menggemari lagu yang pendek tetapi padat dengan lirik yang memukau. Namun, pernahkah anda tertanya-tanya apakah lagu paling panjang di dunia?

Kali ini pihak Iluminasi ingin kongsikan pula senarai 7 lagu paling panjang di dunia. Jangan terkejut, ada lagu yang durasinya lebih daripada 24 jam dan videonya terpaksa dipotong kepada beberapa bahagian sebelum dimuatnaik ke Youtube!

Album Thick As A Brick memaparkan beberapa bunyi klasik yang menarik yang digabungkan oleh Jethro Tull dengan mahir dalam bunyi rock progresif. Malah, lukisan hadapan album juga sangat kreatif dan dihasilkan untuk kelihatan seakan-akan seperti surat khabar olok-olok dengan keseluruhan lirik dicetak di bahagian depan.

Thick as a Brick adalah album studio kelima oleh kumpulan rock Britain Jethro Tull, yang dikeluarkan pada bulan Mac 1972. Album ini mengandungi beberap karya muzik yang bersambungan menjadi sebuah lagu. Album ini dirakam pada akhir 1971, menampilkan muzik yang digubah oleh Anderson dan disusun dengan sumbangan semua ahli kumpulan.

Catch Thirtythree telah mendapat maklum balas yang pelbagai. Sesetengah orang menggemarinya sementera sesetengah orang menganggapnya sebagai lagu sampah. Lagu panjang ini dikatakan merupakan sambungan bagi lagu EP (extended play record) bertajuk "I" yang dianggap oleh sesetengah orang sebagai sesuatu yang tidak perlu.

Catch Thirtythree juga merupakan album pertama yang menampilkan drum yang diprogramkan dan dikatakan sebagai karya eksperimen. Ini adalah album konsep yang berkisar pada idea-idea dari pelbagai paradoks dan dipaparkan dalam soundtrack filem Saw III.

Lagu Garden of Dreams adalah apa yang banyak dianggap orang ramai sebagai sebuah lagu berdurasi selama satu jam dihasilkan dengan betul. Ia menggabungkan pelbagai elemen yang cukup untuk membuat karya ini dan ada juga yang mengatakan bahawa mereka berharap lagu ini mempunyai durasi lebih lama!

Lagu ini mempunyai durasi 59 minit 16 saat dan dihasilkan oleh kumpulan Flower Kings yang dirilis pada tahun 2002. Lagu yang berdurasi hampir 1 jam ini dimuatkan dalam albim Flower Power, album keempat band yang berasal dari Sweden ini.

Light of Day, Day of Darkness adalah album studio kedua (satu trek) oleh band metal progresif Norway, Green Carnation. Pada asalnya, ia dikeluarkan oleh label rakaman German Prophecy Productions pada bulan November 2001.

Album ini digubah, ditulis dan disusun oleh ahli pengasas Terje Vik Schei (Tchort). Ia terdiri dari satu lagu sepanjang 60 minit dan sebahagian besarnya diinspirasikan dari kisah kematian anak perempuan Tchort dan didedikasikan untuk anaknya, Damien Aleksander yang suaranya ketika bayi muncul beberapa saat dalam lagu ini.

The Whirlwind bukan sahaja dikeluarkan sebagai sebuah album, tetapi juga dianggap sebagai sebuah lagu walaupun dibahagikan kepada trek yang berasingan. Lagu The Whirlwind dikatakan dengan jelas menunjukkan kemahiran unggul setiap ahli kumpulan dan menggabungkan semua sentuhan klasik yang diharapkan peminat genre Progressive Rock.

The Whirlwind adalah album studio ketiga oleh band Transatlantic, dirilis pada 23 Oktober 2009. Ia tersedia dalam tiga format iaitu edisi standard, edisi khas dua cakera dan edisi mewah dengan dimuatkan dalam DVD dengan durasi selama 105 minit.

"7 Skies H3" adalah komposisi oleh kumpulan rock eksperimental Amerika The Flaming Lips, yang dikeluarkan pada 31 Oktober 2011. "7 Skies H3" adalah lagu tunggal berdurasi 24 jam yang terdapat dalam EP (extended play record) - 24 Hour Song Skull.

Walaupun dikompilasi sebagai lagu berdurasi 1 hari, lagu itu dirakam dalam beberapa bahagian yang terpisah antara 25 minit hingga 7 jam setiap satunya sebelum digabungkan. Lagu ini dikeluarkan dalam edisi terhad sebanyak 13 salinan yang dimuatkan dalam cakera pemacu.

Lagu yang berdurasi paling panjang dilancarkan secara rasmi adalah 'The Noise Militia (# 38/76)' oleh Steve Lieberman (USA), yang mempunyai durasi selama 35 jam 41 min 9 saat. Lagu ini dilancarkan pada 3 Disember 2020.

Steve Lieberman telah merakam muzik selama lebih dari 30 tahun. Beliau mula menghasilkan The Noise Milita (# 38/76) pada 1 Jun 2019, pada tahun ke-10 disahkan leukimia. Malangnya, penyakit leukimia yang dialaminya semakin teruk dan Steve Lieberman memutuskan untuk memenuhi impian terbesarnya untuk memecahkan rekod Guinness World Records untuk lagu paling panjang di dunia.


8 Kisah Perompak Barat Yang Ultra Tolol

Sebahagian kisah jenayah membuatkan kita terfikir bagaimana minda manusia mampu merancang sesuatu demi mencapai apa yang diinginkan dan terlepas daripada diburu pihak berkuasa. Malah, banyak filem yang menunjukkan kehebatan penjenayah melakukan rompakan besar dan terlepas.

Walau bagaimanapun, ada juga kisah mengenai penjenayah lucu yang membuatkan kita ketawa. Mereka ini melakukan jenayah tanpa rancangan rapi yang akhirnya menyebabkan mereka ditangkap. Berikut adalah penjenayah yang ditangkap kerana kebodohan sendiri.

Dua orang penjenayah merancang untuk merompak sebuah bank di Fairfield, Connecticut. Salah seorang daripada mereka telah menelefon bank itu dan memberitahu untuk menyediakan wang sebanyak USD 100,000 jika tidak mahu pekerja bank mati.

Penjenayah itu turut memberitahu bahawa rakannya berada di dalam bank ketika itu. Pekerja yang menerima panggilan itu terus menghubungi pihak polis dan bank itu ditutup secara "lockdown". Seorang lagi penjenayah yang berada di dalam bank ketika itu turut terperangkap.

Pihak polis kemudian tiba dan memberkas penjenayah di dalam bank dan rakannya yang membuat panggilan. Kedua-duanya dituduh melakukan rompakan tahap pertama dan ugutan untuk mencederakan. Pihak polis ketawa apabila mengetahui bahawa penjenayah itu menelefon terlebih dahulu sebelum merompak.

Dua orang penjenayah di Alberta, Canada, bekerjasama merompak beberapa perniagaan di beberapa daerah. Mereka turut mencuri sebuah trak bernilai $60,000 dalam siri rompakan itu.

Tidak lama selepas itu, kedua-dua perompak itu ditangkap polis ketika tertidur di dalam trak curi yang sarat dengan barangan curi. Pihak polis mendakwa mereka terlalu penat merompak sehingga tidak sempat bersembunyi.

Pihak polis juga mendapati penjenayah itu turut memecah 15 buah kenderaan dan mencuri barangan berharga di sepanjang laluan mereka. Ketika diberkas, pihak polis menemui semula lebih daripada 160 barangan bernilai $200,000 di dalam trak itu.

Pada Januari 2012, sebuah cawangan Halifax Bank di London telah diserbu seorang perompak yang meminta wang sebanyak £700,000 daripada pekerja bank. Namun, perompak itu telah melakukan satu kesilapan besar.

Dia yang sepatutnya menyerahkan beg untuk diisi dengan wang sebaliknya tersilap menyerahkan pistol kepada pekerja bank. Pekerja bank yang terkejut itu merampas dan membawa lari pistol perompak itu.

Walaupun panik, perompak itu berjaya melarikan diri sebelum bank itu dikunci sepenuhnya. Pihak bank kemudian menawarkan ganjaran sebanyak £25,000 bagi maklumat yang membawa kepada penangkapan perompak itu. Perompak itu berjaya diberkas tidak lama kemudian.

Pada 26 Mac 2008, seorang penjenayah berusia 18 tahun telah masuk ke dalam sebuah kedai eksesori kenderaan di Chicago pada jam 8.00 pagi dengan membawa sepucuk senapang. Dia mahukan wang tetapi para pekerja memberitahu bahawa majikan mereka belum lagi tiba dan hanya dia sahaja yang tahu kombinasi kunci peti besi.

Penjenayah tidak matang itu kemudian meninggalkan dua nombor telefonnya untuk dihubungi sekiranya majikan itu tiba. Dia turut mengugut untuk menembak sekiranya mereka tidak menghubunginya.

Setelah perompak itu beredar, pekerja kedai itu menghubungi pihak polis. Polis tiba dengan berpakaian biasa dan menghubungi perompak itu. Perompak itu kembali pada waktu tengah hari dengan memakai pakaian dan topeng yang sama.

Apabila perompak itu cuba untuk mengeluarkan senapangnya, salah seorang polis telah melepaskan tembakan. Penjenayah yang cedera itu dibawa untuk rawatan sebelum ditahan dan dibicarakan.

Seorang peragut dari Boston bernama Zachary Tentoni telah meragut seorang wanita di sebuah stesen kereta api di Dorchester. Ketika meragut wanita itu, Zachary turut tercicir sebuah beg yang dibawanya.

Di dalam beg itu terdapat baju, kasut dan surat beranaknya. Pihak polis tidak menunggu lama untuk mengetahui tempat tinggal Zachary yang berhampiran stesen kereta api itu.

Ketika pihak polis tiba di rumahnya, Zachary cuba menipu bahawa namanya ialah John Foisy. Namun, pihak polis tetap memberkasnya. Dia didenda sebanyak $10,000 di atas jenayah ragut yang dilakukannya.

Tony Van adalah seorang pekerja salun yang ditahan pada tahun 2008 kerana memandu sebuah Porsche Carrera yang dicurinya di San Anselmo, California.

Ketika hari perbicaraannya di mahkamah, drama jenayah Tony sekali lagi terbongkar. Dia memandu ke mahkamah menggunakan sebuah SUV curi. Lebih lucu lagi, dia meninggalkan beberapa ekor anak anjing curi di dalam kenderaan itu di tengah panas.

Pihak polis memeriksa nombor pendaftaran kenderaan itu dan mendapati ianya dilaporkan hilang. Ketika diperiksa, mereka mendapati terdapat sebuah komputer riba curi di dalam SUV itu.

Tony yang sedang dibicarakan atas tuduhan mencuri Porsche itu dituduh mencuri SUV, komputer riba, anak anjing dan melakukan kekejaman haiwan dengan meninggalkan haiwan itu dalam kereta yang panas. Ikat jamin Tony yang sepatutnya bernilai $10,000 kemudian ditambah menjadi $250,000.

Seorang perompak bernama Derrick Mosley nekad untuk merompak sebuah kedai senjata di Portland, Oregon. Dia telah memecahkan kaca rak pameran dan mencuri sebuah pistol untuk dijadikan senjata. Namun, senjata yang diambilnya itu tidak berpeluru.

Pekerja kedai itu kemudian mengajukan pistolnya ke arah Derrick. Dia mengarahkan Derrick untuk membuang kayu besbol dan pisau yang dibawanya serta pistol curi ke atas lantai. Perompak itu terpaksa akur kerana tahu dia sebenarnya yang berada dalam keadaan bahaya.

Ketika polis sampai, mereka mendapati perompak itu sedang terbaring di atas lantai sambil tangan di kepalanya. Derrick akhirnya didapati bersalah atas rompakan kelas pertama dan dikenakan ikat jamin sebanyak $250,000.

Pada Oktober 1988, polis peronda sedang menerangkan peralatan terbaru kereta peronda mereka kepada kanak-kanak di sebuah kejiranan di Detroit. Seorang lelaki berusia 21 tahun bernama R. C. Gaitlin berasa kagum dengan teknologi terbaru itu.

Gaitlin kemudian meminta polis tersebut melakukan satu demonstrasi bagaimana komputer kereta peronda itu berfungsi. Pihak polis meminta lesen memandunya dan Gaitlin memberikannya dengan gembira.

Ketika pihak polis memasukkan maklumatnya, mereka mendapati Gaitlin adalah salah seorang buruan polis berkaitan rompakan bersenjata yang berlaku dua tahun sebelumnya di St. Louis. Gaitlin kemudian ditahan serta-merta.


Kisah Wanita Paling Berani Di Amerika - Ida Lewis

Di pelabuhan Newport di Rhode Island (negeri terkecil di Amerika Syarikat), terletak sebuah rumah api kecil yang diberi nama Ida Lewis.

Nama ini diberikan bersempena nama penjaga rumah api yang tersangat berani dan telah menjaga rumah api ini selama lebih dari 50 tahun.

Ida Lewis yang dilahirkan di Newport pada tahun 1842 merupakan anak kedua daripada empat adik-beradik kepada Kapten Hosea Lewis.

Ida pertama kali sampai di Pulau Lime Rock pada tahun 1854 ketika berusia 12 tahun, ketika bapanya bertugas sebagai penjaga rumah api di situ.

Dikenali sebagai Rumah Api Lime Rock pada awalnya, ia merupakan sebuah menara granit dilengkapi dengan lensa Fresnel dan pelita minyak tanah.

Untuk sampai ke rumah api ini, Kapten Hosea terpaksa mendayung 200 meter setiap hari, yang merupakan satu perkara mustahil pada ketika itu terutamanya ketika laut bergelora.

Jadi pada tahun 1857, sebuah rumah dua tingkat dibina untuk penjaga rumah api dan membuatkan Kapten Hosea dan keluarganya berpindah ke rumah baharu mereka di pulau tersebut.

Kurang dari empat bulan selepas keluarga ini berpindah ke Lime Rock, Kapten Hosea diserang strok.

Dengan ini, Ida dan adik-beradiknya mengambil alih banyak tugasan rumah api tersebut termasuklah mengisi lampu dengan minyak pada ketika matahari terbenam dan sekali lagi pada tengah malam, memotong sumbu, membuang karbon dari reflektor, dan memadamkan api pada waktu subuh.

Ida juga menjaga adik-adiknya dan menghantar mereka ke sekolah setiap hari menaiki perahu serta mendapatkan bekalan dari bandar mengikut keperluan.

Kemahiran Ida dalam mengendalikan perahu yang berat semakin meningkat dan pada usia 15 tahun, Ida telah terkenal sebagai perenang terbaik di Newport.

Selama lebih 20 tahun, Ida membantu ibunya menjaga rumah api itu sehinggalah dia dilantik secara rasmi sebagai penjaga rumah Lime Rock pada tahun 1879 dengan gaji lumayan sekitar $750 setahun atau RM7,128 hari ini.

Kali pertama Ida menyelamatkan nyawa adalah ketika dia baru berusia 12 tahun iaitu menyelamatkan 4 orang lelaki dewasa selepas bot mereka terbalik.

Tindakan menyelamatkan nyawa di lautan paling terkenal dilakukan Ida yang mendapat perhatian negara berlaku pada tahun 1869, apabila dia menyelamatkan dua orang tentera selepas bot mereka terbalik akibat ribut musim sejuk.

Ibu Ida ternampak dua orang tentera tersebut sedang berpaut pada bot yang terbalik dan lantas mengejutkan Ida. Ida dengan pantas berlari ke arah bot rumah api tanpa sempat memakai kot atau kasut.

Apabila Ida sampai di lokasi dua tentera tersebut, salah seorang daripada mereka ternampak Ida dan terkejut bahawa mereka diselamatkan oleh seorang wanita.

Pautan tentera tersebut hampir-hampir terlepas namun Ida sempat menarik rambutnya dan menariknya ke dalam perahu.

Tentera-tentera tersebut kemudiannya memberikan jam tangan emas mereka kepada Ida sebagai tanda terima kasih kerana menyelamatkan nyawa mereka, dan penduduk Newport menghadiahkannya sebuah bot.

Kemahsyuran Ida tersebar dengan begitu pantas berikutan tindakan beraninya itu, membuatkan dia muncul dalam beberapa majalah termasuklah New-York Tribune, Harper's Weekly, Leslie's dan banyak lagi.

Malah, Persatuan Penyelamat Nyawa New York menganugerahkan pingat perak kepada Ida. Tidak cukup dengan itu, satu perbarisan diadakan untuk menghormatinya di Newport pada Hari Kemerdekaan, diikuti dengan penyampaian perahu diperbuat daripada kayu mahagoni.

Pada tahun 1881, Ida dianugerahkan Pingat Penyelamat Emas yang jarang berlaku dari kerajaan Amerika Syarikat dan merupakan wanita pertama yang menerima anugerah ini.

Ini berikutan tindakan Ida pada 4 Februari 1881 di mana dia menyelamatkan 2 tentera dari Fort Adams telah jatuh melalui ais ketika cuba pulang ke kubu mereka dengan berjalan kaki.

Ketika berkhidmat selama 54 tahun di Lime Rock, Ida dipuji kerana telah menyelamatkan 18 nyawa, walaupun laporan tidak rasmi mengatakan bahawa dia telah menyelamatkan 25 nyawa.

Kali terakhir Ida dilaporkan menyelamatkan nyawa di lautan adalah ketika berusia 63 tahun.

Sepanjang hayatnya, Lewis digelar sebagai "Wanita Paling Berani di Amerika" dan kisahnya diperincikan dalam akhbar nasional.

Ida Lewis meninggal dunia pada tahun 1911 ketika berusia 69 tahun selepas mengalami strok.

Pada tahun 1924, badan perundangan Pulau Rhode secara rasmi menukar nama Lime Rock menjadi Ida Lewis Rock.

Tiga tahun kemudian, rumah api itu dikendalikan secara automatik dan akhirnya pada tahun 1963, ia tidak lagi digunakan.


8 Barang Utama yang Didagangkan Melalui Laluan Sutera (Silk Road)

Laluan Sutera atau Silk Road adalah sebuah rangkaian laluan perdagangan yang menghubungkan Timur dan Barat. Laluan perdagangan ini wujud pada kurun ke-2 SM sehingga kurun ke-18 Masihi dan ia menghubungkan banyak negara.

Laluan Sutera ini begitu penting bagi interaksi ekonomi, budaya, politik dan agama antara wilayah-wilayah yang berada padanya. Selain bertukar barangan eksotik, pengembara dan pedagang juga berkongsi pengetahuan, teknologi, perubatan dan banyak lagi.

Dunia menjadi semakin "kecil" di mana pelbagai barang dari luar negara boleh didapati disebabkan laluan ini. Berikut adalah beberapa barangan utama yang didagangkan di Laluan Sutera.

Alasannya begitu jelas mengapa ia dinamakan Laluan Sutera. Sutera dihasilkan di China seawal tahun 3,000 SM lagi dan menjadi barangan yang mendapat permintaan tinggi di seluruh dunia.

Antara sebab mengapa Sutera menjadi barangan paling utama ialah kerana nilainya yang tinggi, beratnya yang ringan dan produknya yang mempunyai pelbagai guna.

Golongan bangsawan Rom amat meminati sutera yang dianggap sebagai tekstil mewah. Selain itu, sutera juga dijadikan sebagai sepanduk ritual oleh penganut Buddha atau kanvas bagi lukisan.

Di beberapa kawasan di Timur China, sutera juga dijadikan sebagai mata wang. Ketika pemerintahan Dinasti Tang (618-907 Masihi), sutera dikutip sebagai salah satu bentuk cukai.

Kuda mula dinijakkan dan dipelihara di kawasan padang rumput Asia Tengah sekitar tahun 3700 SM. Haiwan ini menjadi pengangkutan suku nomad yang memburu dan menyerang wilayah berhampiran China, India, Parsi dan Mediterranean.

Pertukaran sutera dan kuda adalah pertukaran yang terpenting dan paling lama di Laluan Sutera. Pedagang China menukar sutera terbaik dengan kuda baka terbaik daripada kaum Mongolia dan Tibet.

Maka tidak hairanlah jika makam Maharaja China Qin Shi Huang (259-210 SM) mengandungi arca 520 kereta kuda dan 150 kenderaan perang berkuda.

Kertas dicipta di China pada abad kedua Masihi dan mula tersebar ke seluruh Asia. Pada tahun 751, kertas mula diperkenalkan dalam dunia Islam apabila Arab berperang dengan Dinasti Tang di Pertempuran Talas.

Khulafa Harun al-Rashid telah membina sebuah kilang kertas di Baghdad dan memperkenalkan pembuatan kertas ke Mesir, Afrika Utara dan Sepanyol. Kertas akhirnya sampai ke seluruh Eropah pada kurun ke-12.

Pengembara biasanya membawa kertas sebagai dokumen yang menjadi "pasport" pada waktu itu. Namun, fungsi utama kertas adalah untuk mencatat ilmu pengetahuan baharu terutamanya berkaitan agama.

Ajaran agama seperti Buddha, Islam dan Zoroaster berkembang apabila kertas menjadi lazim. Selain itu, kertas juga membantu memperkembangkan budaya dan kepelbagaian idea.

Rempah daripada Asia seperti kayu manis, lada hitam dan cengkih adalah antara barang dagangan eksotik yang mendapat pemintaan tinggi. Namun, ia tidak dibawa melalui jalan darat Laluan Sutera yang biasa.

Sebaliknya, rempah ratus kebanyakannya dibawa melalui Laluan Sutera Maritim yang menghubungkan kota-kota pelabuhan seperti di Tanah Melayu, India, Semenanjung Arab dan Eropah.

Sepanjang Laluan Sutera, rempah bukan sahaja dihargai kerana kegunaannya dalam masakan tetapi juga untuk upacara keagamaan dan ubat-ubatan. Berbeza dengan rempah, sutera boleh dihasilkan di mana-mana sahaja asalkan ulat sutera itu dibela dengan baik.

Rempah pula hanya diperolehi daripada tumbuhan yang tumbuh di kawasan tertentu sahaja. Ini menjadikannya lebih mahal di sebahagian tempat yang sukar memperolehinya.

Beribu tahun sebelum wujudnya Laluan Sutera, China telahpun berdagang dengan negara-negara lain melalui jalan yang dikenali sebagai Laluan Jed.

Batu mineral yang biasanya berwarna hijau ini merupakan hasil bumi yang penting dalam budaya China. Apabila bekalan jed semakin berkurangan di China, mereka mula mengukuhkan hubungan perdagangan dengan Kerajaan Khotan (Iran) pada hari ini.

Kerajaan Khotan dipenuhi dengan mineral jed nephrite dan antara yang terbaik untuk menghasilkan ukiran atau barang kemas. Jika sutera tidak mendominasi laluan perdagangan ini, sudah tentu namanya akan kekal sebagai Laluan Jed atau Jade Road.

Ramai yang menyangka bahawa kebanyakan barang dagangan eksotik Laluan Sutera berasal daripada Timur dan dibawa ke Barat seperti Mediterranean dan Eropah. Sebenarnya, perdagangan di Laluan Sutera berlaku dari semua arah.

Hasil kajian ahli arkeologi di tapak pengebumian purba di China, Korea, Thailand dan Filipina mendapati bahawa barangan kaca daripada Rom adalah barangan eksotik bagi golongan elit di Asia.

Barangan kaca yang banyak dihasilkan di Rom tersebar di seluruh dunia kerana mereka menukarnya dengan sutera. Sutera adalah barang dagangan yang mendapat permintaan tinggi di Rom.

Kawasan hutan besar di Siberia sehingga Kanada menarik ramai pedagang dan pengembara untuk memburu haiwan semasa berehat atau melintasi kawasan itu.

Mereka memburu pelbagai haiwan seperti musang, memerang, beruang dan banyak lagi. Haiwan-haiwan ini diburu kerana daging, kulit dan bulunya. Bahagian utara Laluan Sutera ini juga dikenali sebagai "Laluan Bulu Haiwan" kerana banyak bulu haiwan yang didagangkan.

Malah, Genghis Khan juga pernah menjalinkan hubungan baik dengan wilayah ini setelah menerima hadiah bulu haiwan yang berkualiti. Maharaja China dari Dinasti Qing pada kurun ke-17 juga sering membeli bulu haiwan daripada pemburu Siberia.

Selain barangan, Laluan Sutera ini juga menjadi laluan dagangan hamba abdi. Tentera yang ditawan akan dijual kepada pedagang yang akan mencari pembeli hamba di bandar-bandar utama atau pelabuhan. Hamba-hamba ini biasanya dijadikan kuli, penghibur atau sida-sida di istana.

Walaupun dagangan hamba ini menjadi perkara biasa terutamanya di sepanjang Laluan Sutera di Eurasia, tiada kerajaan atau tamadun yang menganggapnya keterlaluan berbanding perdagangan hamba abdi Afrika yang berlaku ketika New World.

Hamba pada waktu itu dilihat sebagai sebahagian daripada serpihan dalam perniagaan di Laluan Sutera dan bukannya penyumbang besar dalam ekonomi.


7 Baka Anjing Dengan Jangka Hayat Paling Panjang

Anjing acap kali disebut sebagai "man's best friend", menunjukkan betapa akrabnya hubungan antara seseorang individu itu dengan anjing peliharaan mereka. Hal ini ada benarnya kerana anjing tidak seperti kucing, haiwan ini cukup taat dengan tuan mereka dan boleh mendengar arahan dengan baik sekiranya dilatih dengan betul.

Oleh kerana kebanyakan pemilik anjing ingin hidup selama mungkin dengan haiwan kesayangan mereka, terdapat sesetengah daripada mereka yang akan mempertimbangkan untuk memelihara anjing dari baka tertentu yang mempunyai jangka hayat lebih panjang.

Jadi, baka manakah yang mempunyai jangka hayat terpanjang dari semua baka lain? Hari ini pihak Iluminasin ingin kongsikan pula 7 baka anjing dengan jangka hayat purata terpanjang. Harap maklum bahawa sesetengah baka ini mungkin tidak memerlukan permit khas sekiranya ingin dipelihara di Malaysia.

Nota: Orang Muslim di Malaysia yang bermazhab Syafie' adalah dilarang memiliki anjing untuk tujuan dijadikan haiwan peliharaan.

Baka yang menawan ini juga dikenali ramai dengan beberapa nama lain antaranya “Roman Ladies’ Dog" dan “Maltese Sleeve Dog.” Sebilangan orang percaya bahawa baka anjing Maltese ini sejak dahulu lagi digunakan untuk kawalan populasi tikus.

Satu perkara yang pasti, anjing baka kecil ini cukup ramah dan suka bermain ini sejak dahulu lagi dibiakkan untuk dijadikan haiwan peliharaan. Baka anjing Maltese terkenal dengan sikap lemah lembut dan penyayang terhadap ahli keluarga mereka. Selain ramah, baka ini juga cukup tangkas dan sukar bermain-main dengan tuannya.

Cockapoo yang juga dikenali sebagai spoodle atau cockerdoodle adalah seekor anjing yang dihasilkan melalui pembiakan silang yang dibiakkan dari baka Cocker Spaniel dan Poodle (yang paling biasa adalah Miniature Poodle). Cockapoo pertama kali dibiakkan oleh penternak anjing di Amerika Syarikat.

Baka ini dihasilkan dengan tujuan menghasilkan anjing pendamping bagi manusia yang sihat dan tidak mewarisi banyak kecacatan atau kekurangan yang biasa terjadi pada kedua baka induk ini. Baka ini terdapat dalam pelbagai variasi semua warna atau kombinasi warna dan bulunya boleh lurus, beralun atau kerinting.

Nama "Dachshund" bermaksud "anjing badger" dalam bahasa Jerman tetapi ramai orang suka memanggil anjing kecil ini sebagai "anjing wiener" dengan merujuk kepada bentuknya yang panjang seperti sosej. Standard baka ini mempunyai kedua-dua jenis bersaiz standard dan miniatur dan merangkumi tiga variasi bulu: berbulu halus, berbulu panjang dan berbulu perang.

Dachshund telah lama menjadi simbol kebangsaan Jerman yang sangat erat kaitannya dengan Jerman sehingga selama Perang Dunia I sebelum askar-askar Amerika memanggil mereka sebagai Liberty Hounds kerana sentimen anti-Jerman. Sejak itu, populariti mereka di Amerika Syarikat terus meningkat.

Seringkali disebut sebagai "Pom", anjing jenis Spitz yang cmoel ini asalnya dibiakkan di barat laut Poland dan timur laut Jerman dan sering juga disebut di Eropah sebagai "Zwergspitz" atau anjing spitz kerdil. Anjing bersaiz kecil ini gemar berdampingan dengan manusia dan suka melakukan aktiviti melibatkan ketangkasan.

Pom juga mempunayi deria pemerhatian yang tinggi dan mudah diajar untuk patuh kepada pemiliknya. Ratu Victoria memiliki anjing Pomeranian yang sangat kecil yang menjadi penyebab kepada peningkatan populariti anjing bersaiz kecil ini.

Anjing baka Poodle secara rasminya terbahagi kepada tiga baka formal - Standard Poodle, Miniature Poodle dan Toy Poodle. Ramai orang sering melihat baka Poodles sebagai anjing untuk pertunjukan tetapi mereka sebenarnya adalah baka anjing kedua paling pintar selepas baka Border Collie!

Toy Poodles adalah anjing yang sentias ceria dan suka melakukan aktiviti yang merangsang mereka seperti aktiviti yang melibatkan ketangkasan dan teka-teki. Menariknya bulu Poodles tidak pernah berhenti tumbuh, oleh itu ia mesti dipoton dan dirapikan secara konsisten untuk mengelakkan keadaan kulit yang kusam dan tidak sihat.

Jack Russell Terrier adalah baka yang awalnya dibentuk untuk tujuan memburu musang di England. Sebilangan orang menyalahtafsirkan penampilan Jack Russell yang comel dan mula menjadikannya haiwan peliharaan dengan menganggapnya sebagai baka yang mempunyai sifat lebih tenang.

Walau bagaimanapun, anjing dari baka ini tidak mudah takut dengan apa-apa pun dan individu yang ingin menjadikannya haiwan peliharaan memerlukan kesabaran yang tinggi untuk melatihnya. Anjing baka ini juga sangat berdikari dan mampu hidup bebas sendirian.

Chihuahua mempunyai jangka hayat purata terpanjang dari semua baka anjing domestik. Anjing kecil yang cukup aktif ini terkenal sebagai anjing terkecil di dunia, tetapi itu tidak menghalangnya daripada memiliki keperibadian besar!

Kadang-kadang Chihuahuas sangat rapat dan obses dengan pemiliknya sehingga mereka akan menjadi setia secara agresif dan akan cuba mempertahankan tuan mereka daripada orang sekeliling walaupun mereka tidak memberikan sebaranga ancaman.